RAPPORT TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Rapport dwar l-implimentazzjoni tal-Approċċ Globali għall-Migrazzjoni u l-Mobilità 2012-2013 /* COM/2014/096 final */





RAPPORT MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Rapport dwar l-implimentazzjoni tal-Approċċ Globali għall-Migrazzjoni u l-Mobilità 2012-2013 1. Introduzzjoni L-Approċċ Globali għall-Migrazzjoni u l-Mobilità (GAMM), kien sa mill-2005, il-qafas globali tal-politika tal-ażil u l-migrazzjoni esterna tal-UE. Il-Qafas jiddefinixxi kif l-UE tmexxi d-djalogu ta' politika tagħha u l-koperazzjoni operazzjonali ma’ pajjiżi terzi fil-qasam tal-migrazzjoni u l-mobilità, ibbażat fuq prijoritajiet iddefiniti b’mod ċar li jirriflettu l-għanijiet strateġiċi tal-UE, u ankrat fis-sod fil-qafas tal-politika estera ġenerali tal-UE, inkluża l-kooperazzjoni għall-iżvilupp. Il-Komunikazzjoni tal-Kummissjoni dwar “L-Approċċ Globali għall-Migrazzjoni u l-Mobilità” tat-18 ta’ Novembru 2011[1] nediet it-tieni fażi tal-GAMM li hija ġdida u aktar konsolidata. Hija introduċiet diversi elementi ġodda, eż. l-inklużjoni tal-protezzjoni internazzjonali u d-dimensjoni esterna tal-ażil bħala prijorità tematika ġdida, u l-espansjoni tal-ambitu tal-qafas ta’ politika sabiex tiġi inkluża “l-mobbiltà”, u b’hekk tenfasizza l-importanza li titrawwem mobbiltà ġestita tajjeb ta' ċittadini ta’ pajjiżi terzi bejn il-fruntieri esterni tal-UE. Il-Konklużjonijiet tal-Kunsill sussegwenti tad-29 ta’ Mejju 2012[2] ikkonfermaw il-GAMM bħala l-qafas għad-djalogu u l-kooperazzjoni ma’ pajjiżi terzi b’mod komprensiv u bbilanċjat. Il-Kunsill enfasizza wkoll il-ħtieġa għal monitoraġġ sistematiku tal-implimentazzjoni tal-GAMM permezz ta’ rapporti ta' kull sentejn. Il-GAMM huwa implimentat permezz ta’ diversi strumenti politiċi (djalogi ta’ politika u pjanijiet ta’ azzjoni bilaterali u reġjonali), strumenti legali (bħal ftehimiet ta’ faċilitazzjoni tal-viża u riammissjoni), appoġġ operattiv u l-bini tal-kapaċità (inklużi permezz ta' aġenziji tal-UE, pereżempju l-FRONTEX, l-EASO u l-ETF, u faċilitajiet ta' assistenza teknika bħall-MIUEX u t-TAIEX) kif ukoll firxa wiesgħa ta’ appoġġ għall-programmi u għall-proġetti li huma disponibbli għal amministrazzjonijiet ta’ pajjiżi terzi u partijiet interessati oħra, bħas-soċjetà ċivili, assoċjazzjonijiet tal-migranti u organizzazzjonijiet internazzjonali. Fil-perjodu 2012-2013, il-Kummissjoni appoġġjat aktar minn 90 proġett relatati mal-migrazzjoni b’iktar minn EUR 200 miljun fir-reġjuni kollha tad-dinja li għadhom qed jiżviluppaw. Barra minn hekk, diversi Stati Membri tal-UE (SM) pprovdew appoġġ finanzjarju għall-implimentazzjoni tal-GAMM. Il-prinċipju ta' oqfsa ta’ kooperazzjoni bilaterali għall-faċilitazzjoni tad-djalogu politiku u l-kooperazzjoni operattiva ma’ pajjiżi msieħba huma s-Sħubijiet għall-Mobilità (MPs) u l-Aġendi Komuni dwar il-Migrazzjoni u l-Mobilità (il-CAMMs). S’issa, ġew konklużi MPs ma’ sitt pajjiżi: il-Moldova (2008), il-Kap Verde (2008), il-Ġeorġja (2009), l-Armenja (2011), il-Marokk (2013) u l-Ażerbajġan (2013). Id-diskussjonijiet fuq MP mat-Tuneżija ġew konklużi (Novembru 2013) u l-iffirmar tagħha hija imminenti. Id-diskussjonijiet dwar MP bdew mal-Ġordan (Diċembru 2013). Barra minn hekk, abbozz tal-CAMM ġiet proposta lill-Indja (April 2013) u n-Niġerja (Ottubru 2013), iżda għad iridu jibdew negozjati sostantivi. 2. Id-djalogi bilaterali Djalogi bilaterali dwar il-migrazzjoni u l-mobilità bejn l-UE u pajjiżi terzi jistgħu jieħdu forom differenti. L-MPs jipprovdu qafas importanti għad-djalogu politiku u għall-kooperazzjoni operazzjonali dwar l-ażil u kwistjonijiet ta’ migrazzjoni. Barra minn hekk, ma’ pajjiżi fejn ġie mniedi d-djalogu dwar il-liberalizzazzjoni tal-viża, id-djalogu politiku huwa fil-biċċa l-kbira organizzat madwar l-implimentazzjoni ta’ Pjan ta’ Azzjoni għal-Liberalizzazzjoni tal-Viża (PALV). F’xi każijiet (ir-Russja, l-Indja, iċ-Ċina u l-Istati Uniti tal-Amerika), l-UE stabbilixxiet djalogi speċifiċi. Prattikament id-djalogi kollha tal-pajjiżi dwar il-migrazzjoni u kwistjonijiet ta’ Ġustizzja u ta’ Affarijiet Interni oħra huma wkoll integrati fl-implimentazzjoni tal-Ftehimiet ta’ Assoċjazzjoni (FA), Ftehimiet ta’ Sħubija u Kooperazzjoni (PCAs), Oqfsa ta' Ftehimiet (FA), Ftehimiet ta’ Kooperazzjoni (CA) u strumenti simili konklużi mill-Unjoni, inkluż fil-livell tal-Kunsill u s-sottokumitati rispettivi tagħhom. Fl-aħħar nett, kooperazzjoni teknika sseħħ fil-kuntest tal-Kumitati Konġunti stabbiliti mill-ftehimiet ta’ faċilitar tal-viża u ftehimiet ta’ riammissjoni, li jissorveljaw l-implimentazzjoni ta’ dawn il-ftehimiet flimkien mal-pajjiżi terzi in kwestjoni. 2.1. Pajjiżi tat-Tkabbir Il-mekkaniżmu ta’ monitoraġġ ta’ wara l-liberalizzazzjoni tal-viżi jippermetti l-valutazzjoni tas-sostenibbiltà tar-riformi u l-miżuri li ġew implimentati mill-pajjiżi tal-Balkani tal-Punent (l-Albanija, il-Bosnja-Ħerżegovina, dik li kienet ir-Repubblika Jugoslava tal-Maċedonja, il-Montenegro u s-Serbja) permezz ta’ pjani direzzjonali dwar il-liberalizzazzjoni tal-viża[3] tagħhom, u li jsir ingaġġ magħhom taħt il-qafas tal-Proċess ta’ Stabbilizzazzjoni u Assoċjazzjoni biex jiġu indirizzati nuqqasijiet u sfidi possibbli. Il-maġġoranza assoluta taċ-ċittadini mill-istati mingħajr obbligu ta' viża tal-Balkani tal-Punent huma vjaġġaturi bona fide bi skop leġittimu ta’ vjaġġar lejn l-UE. Madankollu, in-numru ta’ talbiet għall-ażil bla bażi minn ċittadini ta’ dawn il-pajjiżi f’xi SM żdiedu fl-2012 u baqgħu għoljin fl-2013, li jaffettwa l-funzjonament tas-sistema ta’ vjaġġar mingħajr viża. Djalogu għal-liberalizazzjoni tal-viża mal-Kosovo[4] ġie mniedi fid-19 ta’ Jannar 2012 u pjan direzzjonali lejn reġim ħieles mill-viżi ġie mgħoddi lill-gvern tal-Kosovo fl-14 ta’ Ġunju 2012. Kważi tliet snin wara l-finalizzazzjoni tan-negozjati, il-ftehim ta’ riammissjoni bejn l-UE u t-Turkija ġie ffirmat fis-16 ta’ Diċembru 2013. B’mod parallel għall-iffirmar tal-ftehim ta’ riammissjoni, djalogu dwar il-liberalizzazzjoni tal-viża u pjan direzzjonali lejn reġim ħieles mill-viżi ġie preżentat lit-Turkija f’konformità mal-Konklużjonijiet tal-Kunsill dwar il-kooperazzjoni għall-iżvilupp mat-Turkija fl-oqsma tal-Ġustizzja u l-Affarijiet Interni[5], li ġew adottati fil-21 ta’ Ġunju 2012. Il-FRONTEX għandu arranġamenti ta’ ħidma li jiffunzjonaw tajjeb mal-pajjiżi kollha tal-Balkani tal-Punent u qed ikompli jikkopera mal-pajjiżi kemm mill-aspett organizzattiv kif ukoll operattiv. Il-FRONTEX qed jopera sistema ta’ twissija fi ħdan il-qafas tal-mekkaniżmu ta’ monitoraġġ ta’ wara l-liberalizzazzjoni tal-viżi li jipprovdi lill-Kummissjoni bil-valutazzjoni tal-flussi tal-ażil. Fit-28 ta’ Mejju 2012, il-FRONTEX iffirma Memorandum ta’ Ftehim mat-Turkija. 2.2. Il-Pajjiżi tas-Sħubija tal-Lvant Sar progress sinifikanti fl-2012-2013 fir-rigward tat-tisħiħ tar-relazzjonijiet mal-biċċa l-kbira tal-pajjiżi tas-SL dwar il-migrazzjoni u kwistjonijiet ta’ mobilità. Id-djalogi ta' liberalizzazzjoni tal-viża komplew mal-Moldova u l-Ukraina filwaqt li djalogu ġdid tnieda fl-2012 mal-Ġeorġja, bil-għan li fi żmien qasir jintlaħaq vjaġġar mingħajr il-bżonn ta' viżi. Ir-rapport ta’ progress tal-Kummissjoni għall-Moldova tal-15 ta’ Novembru 2013[6] ikkonkluda li l-Moldova tissodisfa l-parametri kollha tal-Pjan ta’ Azzjoni għal-Liberalizzazzjoni tal-Viża. Sussegwentement il-Kummissjoni fis-27 ta’ Novembru 2013, adottat proposta sabiex iżżid il-Moldova mal-lista ta’ pajjiżi li ċ-ċittadini tagħhom ma jeħtiġux viża meta jivvjaġġaw lejn il-pajjiżi ta’ Schengen għal soġġorn sa 90 jum[7]. Id-djalogi għal-liberalizzazzjoni tal-viża wrew li huma strument influwenti għal politika li tħares’ il quddiem dwar il-mobilità u għodda effiċjenti biex jitkomplew riformi estensivi fiż-żona kollha tal-Ġustizzja u Affarijiet Interni, inkluż ir-riforma fl-istat tad-dritt u l-ġustizzja[8]. Fl-2013, programm ta' appoġġ baġitarju tal-UE ta' EUR 20 miljun ġie approvat biex jiżgura l-implimentazzjoni kontinwa tal-PALV fil-Moldova. Bl-istess mod, il-ftehim ta’ finanzjament ta’ EUR 28 miljun ġie ffirmat mal-Ukraina biex jipprovdi appoġġ għall-allinjament ta’ sistemi nazzjonali ta’ migrazzjoni u ażil bi standards Ewropej u internazzjonali, u biex jappoġġja l-implimentazzjoni tal-PALV. Barra minn hekk, il-Kummissjoni tkompli tipprovdi appoġġ usa’ għar-riformi fil-ġestjoni tal-migrazzjoni u tal-fruntieri fl-Ukraina. Pereżempju, programm ta' appoġġ ta' EUR 66 miljun għal erba' snin jinsab għaddej biex isaħħaħ il-politika tal-ġestjoni tal-fruntieri tal-Ukraina. Il-ftehim dwar il-faċilitazzjoni tal-viżi aġġornat mal-Ukraina daħal fis-seħħ fl-1 ta' Lulju 2013. In-negozjati dwar il-faċilitazzjoni tal-viża u ftehimiet ta' riammissjoni mal-Armenja u l-Ażerbajġan bdew kmieni fl-2012 u ġew finalizzati fil-ħin. Il-ftehimiet mal-Armenja daħlu fis-seħħ fl-1 ta’ Jannar 2014, filwaqt li l-ftehimiet mal-Ażerbajġan huma mistennija li jidħlu fis-seħħ fix-xhur li ġejjin. Il-kooperazzjoni fi ħdan il-qafas ta' MPs qed tkompli mal-Armenja, il-Ġeorġja u l-Moldova filwaqt li MP ġdid mal-Ażerbajġan ġie ffirmat fil-5 ta' Diċembru 2013. L-esperjenza turi li l-kooperazzjoni mingħajr ambigwità ġiet imsaħħa permezz tal-MPs, u li sar progress sostanzjali fir-rigward tal-koordinazzjoni intra-UE u koordinazzjoni interistituzzjonali bejn l-istituzzjonijiet relevanti fil-pajjiżi msieħba. Il-flessibiltà tal-MPs tippermetti li l-inizjattivi bilaterali u multilaterali jiġu akkomodati fi ħdan l-istess qafas, u tippermetti li jiġu indirizzati l-prijoritajiet tal-pajjiżi msieħba b’mod immirat. Ġew organizzati laqgħat ta’ uffiċjali għolja fuq it-tliet MPs, fis-17 ta’ Diċembru 2012 u l-25 ta’ Ottubru 2013 (l-Armenja), it-18 ta’ Diċembru 2012 (il-Ġeorġja) u t-22 ta’ Novembru 2012, il-25 ta’ Ġunju 2013, il-31 ta’ Ottubru 2013 u l-10 ta’ Diċembru 2013 (il-Moldova) rispettivament. L-MP mal-Moldova kien suġġett ta’ evalwazzjoni fil-fond minn espert ikkuntrattati mill-OIM. Ir-rapport finali tiegħu tal-1 ta’ Ottubru 2012 wera li MP mal-Moldova kienet ikkontribwixxiet biex jintlaħqu ħafna mill-prijoritajiet tal-imsieħba, li kienu mqabbla mill-qrib mill-proġetti u inizjattivi implimentati. L-MP għenet lill-imsieħba sabiex jindirizzaw kwistjonijiet rilevanti relatati mal-migrazzjoni u l-mobilità b’mod iżjed effikaċi u ħolqot qafas li jwassal għall-involviment attiv f’diskussjonijiet relatati mal-migrazzjoni u l-kooperazzjoni kemm fil-livell reġjonali kif ukoll f’dak globali. L-attivitajiet taħt l-umbrella tal-MP għenu lill-Moldova fir-riforma tal-qafas legali tagħha dwar kwistjonijiet relatati mal-migrazzjoni biex jiġu allinjati mal-istandards tal-UE, eż. is-sistema tal-ażil tagħha. Madankollu, ir-rapport ta’ evalwazzjoni identifika wkoll xi sfidi għall-MP, bħal (1) fuq il-ħtieġa li jinżamm l-impenn u l-interess ta’ SM – u biex jippromwovu l-parteċipazzjoni tagħhom fl-oqfsa ta’ governanza u ta’ koordinazzjoni differenti – kif ukoll biex jiġu involuti SM ġodda interessati fl-MP, u (2) il-ħtieġa li juru valur miżjud tal-attivitajiet konġunti, jiġifieri attivitajiet imfassla u implimentati minn aktar minn Stat Membru wieħed bħala mezz biex jittejbu s-sinerġiji, l-iskambju ta’ informazzjoni u l-aħjar prassi u l-għarfien reċiproku fost il-partijiet interessati. F’termini ta’ kooperazzjoni operattiva l-UE bħalissa qed tiffinanzja kważi EUR 50 miljun ta’ proġetti dwar il-migrazzjoni u l-ġestjoni tal-fruntieri fil-Moldova, inkluż inizjattiva ta' EUR 2 miljuni sabiex tippromwovi mobbiltà legali bejn il-Moldova u l-UE permezz tal-MP. Sitt proġetti ffinanzjati mill-UE għal ammont totali ta’ EUR 8 miljuni bħalissa qegħdin jiġu implimentati fl-Armenja, inkluż il-proġett ta’ EUR 3 miljuni għall-appoġġ tal-implimentazzjoni tal-MP, li għandhom isaħħu l-kapaċità tal-awtoritajiet f’oqsma bħall-migrazzjoni legali, il-migrazzjoni u l-iżvilupp u r-riammissjoni u l-integrazzjoni mill-ġdid. L-implimentazzjoni ta’ MP mal-Ġeorġja ġiet intensifikata wara l-istabbiliment ta’ Pjattaforma ta’ Kooperazzjoni Lokali fl-2012. Il-kooperazzjoni esterna mal-Ġeorġja issaħħet b’mod sinifikanti minn meta ġie ffirmat l-MP, u ġew appoġġjati riformi rapidi tas-sistema ta’ migrazzjoni u ġestjoni tal-fruntieri Ġeorġjani. Sitt proġetti għal total ta’ madwar EUR 20 miljun bħalissa qegħdin jiġu implimentati fil-pajjiż fil-qasam tal-migrazzjoni, inkluż inizjattiva ta' EUR 1 miljun li tiffoka fuq it-tisħiħ tal-potenzjal tal-iżvilupp tal-MP. Fir-rigward tal-Azerbajġan, bħalissa l-UE tipprovdi appoġġ għall-ġestjoni tar-riformi fil-politika tal-migrazzjoni, notevolment permezz tal-ġemellaġġ mas-Servizz tal-Migrazzjoni tal-Istat. Ir-relazzjonijiet bilaterali tal-UE fil-qasam tal-migrazzjoni u l-mobilità mal-Belorussja għadhom ma żviluppawx. F’Novembru 2013 il-Belorussja madankollu indikat li se taċċetta stedina tal-UE pendenti mill-2011 biex tibda negozjati għall-ftehimiet dwar il-faċilitazzjoni tal-viża u r-riammissjoni. Barra minn hekk, xi kooperazzjoni prattika dwar il-livell tal-proġett seħħet fil-perjodu 2012-13 b’żieda mal-koperazzjoni fil-qafas ta’ djalogi reġjonali dwar il-migrazzjoni. Il-FRONTEX iffirmat arranġamenti ta' ħidma mal-awtoritajiet kompetenti tal-Armenja (it-22 ta' Frar 2012) u l-Ażerbajġan (is-16 ta' April 2013). Il-Frontex issa għandha arranġamenti ta’ ħidma mal-pajjiżi kollha tas-SL. 2.3. Il-pajjiżi tan-Nofsinhar tal-Mediterran Il-progress fit-twaqqif ta’ kooperazzjoni aktar b’saħħitha bejn l-UE u l-pajjiżi tan-Nofsinhar tal-Mediterran kien stabbli mill-2011, b’koerenza sħiħa mal-Politika Ewropea tal-Viċinat u l-impenji tal-UE li saru fil-kuntest tar-Rebbiegħa Għarbija u dak li seħħ wara. Reċentement, il-Kunsill Ewropew sejjaħ għal żieda fil-parteċipazzjoni ma’ pajjiżi terzi sabiex jiġi evitat li l-migranti jimbarkaw fuq vjaġġi perikolużi lejn l-UE[9]. F’dan il-kuntest, huwa laqa’ l-Komunikazzjoni tal-Kummissjoni dwar il-ħidma tat-Task Force għall-Mediterran tal-4 ta’ Diċembru 2013[10], li tinkludi azzjonijiet operattivi biex jitwettqu biex jipprevjenu traġedji bħal dik lil hinn mill-kosta ta’ Lampedusa fit-3 ta’ Ottubru 2013. Djologi strutturati dwar il-Migrazzjoni, il-Mobbiltà u s-Sigurtà tnedew mat-Tuneżija, il-Marokk (Ottubru 2011) u l-Ġordan (Diċembru 2012). Sakemm jintlaħqu l-kondizzjonijiet, l-UE tibqa’ lesta li tibda djalogi ma’ pajjiżi oħra fir-reġjun. Fil-kuntest tan-negozjati li għaddejjin dwar il-Pjan ta' Azzjoni tal-Politika Ewropea tal-Viċinat, l-Alġerija esprimiet interess f’dan it-tip ta’ djalogu.[11] L-offerta tal-UE sabiex jinbeda d-djalogu mal-Eġittu ġiet imtennija f’diversi okkażjonijiet mill-2011, iżda l-UE għadha ma rċevietx tweġiba pożittiva. Il-Libja għadha pajjiż prijoritarju għal tali djalogu malli ċ-ċirkostanzi jippermettu. Wara diskussjonijiet intensivi, MP mal-Marokk ġie ffirmat fis-7 ta’ Ġunju 2013. L-MP jirrappreżenta kisba ċara u valur referenzjarju għal pajjiżi oħra fir-reġjun. Dan jinkludi sett bilanċjat ta’ impenji u inizjattivi li jkopru l-erba’ oqsma ta’ prijorità tal-GAMM, jiġifieri l-migrazzjoni legali, il-migrazzjoni irregolari, il-protezzjoni internazzjonali u l-migrazzjoni u l-iżvilupp. It-twaqqif ta’ sistema ta’ ażil nazzjonali hija waħda mill-akbar impenji li saru mill-Marokk. Fiha wkoll impenji reċiproċi biex ikun hemm kollaborazzjoni dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu. Barra minn hekk, l-MP wittiet it-triq għal negozjar ta’ ftehim ta’ faċilitazzjoni tal-viża[12] u t-tnedija mill-ġdid parallela tan-negozjati dwar il-ftehim ta’ riammissjoni li kienu waqfu mill-2010. Proġett ta’ EUR 5 miljuni biex jappoġġa l-implimentazzjoni tal-ftehim dwar MP bħalissa qed jiġi finalizzat. Barra minn hekk, allokazzjoni ta’ EUR 6 miljuni mill-fondi SPRING huwa previst ukoll b'appoġġ għall-MP. Bl-istess mod, il-finalizzazzjoni tad-diskussjonijiet fuq MP mat-Tuneżija f’Novembru 2013 tikkostitwixxi żvilupp pożittiv. Għal bosta xhur, il-proċess kien ikkumplikat ħafna minħabba s-sitwazzjoni politika instabbli fil-pajjiż. L-UE u t-Tuneżija jaqblu li jikkooperaw mill-qrib taħt l-umbrella tal-MP li ssaħħaħ il-qafas legali u istituzzjonali f’termini ta’ eż. l-ażil u t-traffikar tal-bnedmin, l-iffaċilitar tal-viża, biex jissaħħaħ it-taħriġ tal-persunal responsabbli mill-migrazzjoni u biex jistabbilixxu politiki li jindirizzaw l-integrazzjoni, il-ġlieda kontra l-esklużjoni u l-ksenofobija lejn il-migranti. Fil-qafas ta’ djalogu dwar il-migrazzjoni, il-mobbiltà u s-sigurtà, żewġ missjonijiet tal-esperti lejn il-Ġordan saru fl-2013, li għamlu valutazzjoni pożittiva rigward il-kapaċità tal-awtoritajiet fl-oqsma rilevanti. Il-Ġordan esprima interess u li jinsab lest biex iżid il-koperazzjoni mal-UE. F’Diċembru 2013 abbozz ta’ MP ġie ppreżentat lill-awtoritajiet tal-Ġordan. Minkejja s-sitwazzjoni diffiċli politika u ta’ sigurtà, l-UE appoġġjat il-Libja fl-oqsma tal-migrazzjoni, il-ġestjoni tal-fruntieri u l-protezzjoni internazzjonali. Wara d-deċiżjoni tal-Kunsill fit-22 ta’ Mejju 2013 li tistabbilixxi missjoni CSDP, għajnuna għall-iżvilupp ta’ sistema ta’ ġestjoni integrata tal-fruntieri fil-Libja hija stabbilita fil-qafas tal-missjoni EUBAM fil-Libja. Il-proġett ta' EUR 10 miljuni Saħġara-Med ukoll qiegħed jikkontribwixxi għal dan il-għan. Il-kooperazzjoni bilaterali mas-Sirja fuq livell politiku ġiet sospiża u għalhekk ebda kooperazzjoni formali jew informali ma qed isseħħ bħalissa mal-awtoritajiet Sirjani dwar il-migrazzjoni. Madankollu, l-UE flimkien mal-SM tagħha hija l-akbar donatur f’rispons għall-kriżi tar-refuġjati u qed tipprovdi għajnuna umanitarja u għall-iżvilupp konsiderevoli lill-popolazzjoni tas-Sirja u l-pajjiżi ġirien tas-Sirja, inkluż permezz ta’ organizzazzjonijiet internazzjonali speċjalizzati u organizzazzjonijiet tas-soċjetà ċivili. Flimkien mal-impenn politiku għal kooperazzjoni msaħħa mal-pajjiżi tan-Nofsinhar tal-Mediterran hemm ukoll appoġġ finanzjarju u operattiv. Fil-Libja, pereżempju, hemm għaddejjin programmi ffinanzjati mill-UE li jiswew EUR 30 miljun, li jiffokaw fuq il-ġestjoni ta’ flussi mħallta, il-ġestjoni tal-fruntieri u l-kundizzjonijiet ta’ akkoljenza tal-migranti. F’Settembru 2013 bdiet l-implimentazzjoni tal-proġett "Seahorse Mediterranean Network", li huwa mmexxi mill-Guardia Civil Spanjola. Dan in-netwerk se jippermetti lill-istati parteċipanti jiskambjaw direttament informazzjoni fattwali dwar inċidenti u pattulji f’ħin kważi reali permezz ta’ komunikazzjoni bis-satellita. Huwa se jżid il-kapaċità tal-awtoritajiet rilevanti biex jindirizzaw il-migrazzjoni irregolari u t-traffikar illegali kif ukoll li jwieġbu għall-emerġenzi li jeħtieġu t-tiftix u s-salvataġġ. Il-proġett huwa miftuħ għall-Alġerija, l-Eġittu, il-Libja u t-Tuneżija. Bħala parti mill-EUR 5 miljuni tal-proġett Euromed Migrazzjoni III, id-djalogu u l-kooperazzjoni se jitrawmu bejn il-pajjiżi tan-Nofsinhar tal-Mediterran u l-UE. Il-proġett jiffoka fuq il-migrazzjoni legali, il-migrazzjoni u l-iżvilupp u l-migrazzjoni irregolari, u jipprevedi laqgħat speċifiċi, sessjonijiet ta’ taħriġ u missjonijiet ta’ esperti f’dawn l-oqsma. Jinkludi wkoll appoġġ għal profili ta’ migrazzjoni u studju dwar il-provvediment tal-ħtiġijiet tas-suq tax-xogħol mal-Istati Membri. Mill-2011, l-UE qed timplimenta Programm ta’ Protezzjoni Reġjonali (PPR) għall-Afrika ta’ Fuq, li jiffoka fuq il-Libja, it-Tuneżija u l-Eġittu. Il-baġit ta’ dan il-PPR dan l-aħħar ġie miżjud għal EUR 5.5 miljuni fl-aħħar tal-2013 bħala reazzjoni diretta tal-inċident traġiku riċenti lil hinn mill-kosta tal-gżira Taljana ta' Lampedusa. Il-FRONTEX għandu mandati pendenti ta’ negozjati għall-konklużjoni ta’ arranġamenti ta’ ħidma mal-Eġittu, il-Libja, it-Tuneżija u l-Marokk, iżda sa issa t-tentattivi kollha biex jitnedew dawn in-negozjati kienu għalxejn. 2.4. Il-Pajjiżi ‘l isfel mis-Saħara Sar xi progress fl-2012-2013 fir-rigward tad-djalogu politiku u l-kooperazzjoni operattiva partikolarment mal-Kap Verde, in-Niġerja u l-Afrika t’Isfel. L-implimentazzjoni ta’ MP mal-Kap Verde kompliet b’mod sodisfaċenti fl-2012-2013. Matul dan il-perjodu l-UE u l-Kap Verde iffirmaw ftehimiet dwar l-iffaċilitar tal-viża (Ottubru 2012) u r-rijammissjoni (April 2013), li t-tnejn huma mistennija li jidħlu fis-seħħ dalwaqt. L-UE hija ħerqana dwar iż-żamma ta' MP qawwi u dinamiku billi komunement tiddefinixxi sett ġdid ta’ prijoritajiet għal żmien qasir u medju. Il-koperazzjoni man-Niġerja mxiet b’mod pożittiv permezz ta' djalogi li saru hemmhekk dwar il-migrazzjoni u l-iżvilupp, fuq il-bażi tal-Artikolu 13 tal-Ftehim ta’ Cotonou. It-temi ewlenin diskussi f’dan il-qafas kienu l-migrazzjoni irregolari u t-traffikar tal-bnedmin, din tal-aħħar hija kwistjoni ta’ tħassib għall-pajjiż kemm fil-livell intern kif ukoll estern. Aspetti tal-protezzjoni internazzjonali għadhom ma ġewx koperti sew mid-djalogi. Madankollu, il-bini tal-kapaċità f’dan il-qasam jista’ jiġi indirizzat fil-futur, u jista’ jiġi estiż sabiex ikopri wkoll persuni spostati internament. Matul il-laqgħa ta’ djalogu lokali tal-20 ta’ Marzu 2013, in-Niġerja wriet l-interess tagħha biex ittejjeb il-kooperazzjoni mal-UE fil-qafas tal-CAMM. Fis-7 ta’ Ottubru 2013, abbozz tal-CAMM ġie propost lin-Niġerja. Il-kooperazzjoni mal-Afrika t’Isfel dwar kwistjonijiet ta’ migrazzjoni, isseħħ taħt l-umbrella tal-Forum ta’ Djalogu dwar il-Migrazzjoni, avveniment annwali organizzat fil-marġini tal-Kunsill ta' Kooperazzjoni Konġunta. F’dan il-kuntest, l-Afrika t’Isfel wriet l-interess tagħha fin-negozjar ta’ ftehim dwar il-faċilitazzjoni tal-viża mal-UE, filwaqt li l-UE talbet għal reġim sħiħ mingħajr viża għaċ-ċittadini tal-Istati Membri kollha. Matul is-Summit UE-Afrika t'Isfel tat-18 ta’ Lulju 2013 kien miftiehem li “(...) jiġu esplorati l-possibbiltajiet għal aktar titjib u l-istrutturar tal-kooperazzjoni tagħna, inkluż it-twaqqif possibbli ta’ Aġenda Komuni dwar il-Migrazzjoni u l-Mobilità”. L-isforzi tal-UE biex jilħqu lill-Gana sabiex tintensifika l-kooperazzjoni fil-qafas tal-CAMM saru permezz ta’ workshop ta' informazzjoni f’Akkra f’Jannar 2012 u fil-qafas ta' djalogu politiku usa’ f’Lulju 2012. Total ta’ 35 proġett relatati mal-migrazzjoni b’enfasi speċjali fuq il-pajjiżi ‘l isfel mis-Saħara ġew implimentati fl-2012. Dawn il-proġetti jkopru l-oqsma kollha ta’ migrazzjoni, iżda tingħata enfasi dwar inizjattivi ta' migrazzjoni u żvilupp, l-assistenza lir-refuġjati u lill-migranti vulnerabbli u l-ġlieda kontra t-traffikar tal-bnedmin. B’mod ġenerali, il-kooperazzjoni mal-pajjiżi Afrikani tal-Punent hija l-aktar avvanzata, u dan jista’ jkun parzjalment minħabba l-progress li sar fil-proċessi reġjonali. L-UE qed tippromwovi wkoll appoġġ sinifikanti lil pajjiżi Afrikani tal-Punent għall-bini ta’ kapaċità fuq il-migrazzjoni u l-ġestjoni tal-fruntieri. Pereżempju, l-inizjattiva ta’ EUR 24 miljun biex tappoġġja l-implimentazzjoni effettiva tal-Protokolli tal-Moviment Ħieles tal-Komunità Ekonomika tal-Istati tal-Afrika tal-Punent (ECOWAS) u Approċċ Komuni dwar il-migrazzjoni tal-ECOWAS tnedew fl-2013. Il-kooperazzjoni bejn l-UE u pajjiżi Afrikani tal-Lvant fil-qasam tal-migrazzjoni hija aktar limitata, u s-sitwazzjoni politika ta’ bosta pajjiżi fiż-żona ma ppermettietx li titwitta t-triq lejn kooperazzjoni aktar effettiva. Madankollu, qegħdin jiġu implimentati għadd ta’ proġetti f'dan il-qasam, inkluż EUR 5 miljun PPR għall-Qarn tal-Afrika (il-Kenja u Ġibuti). Il-Frontex iffirmat arranġament ta’ ħidma man-Niġerja fit-12 ta’ Jannar 2012 u mal-Kap Verde fl-14 ta’ Jannar 2012. 2.5. Il-Pajjiżi Asjatiċi Wara il-15-il Summit UE-Ċina f’Settembru 2012, fejn kien miftiehem li jiġu esplorati l-possibilitajiet tal-iffaċilitar tal-mobilità u t-tisħiħ tal-kooperazzjoni fuq il-ġlieda kontra l-migrazzjoni irregolari, il-kooperazzjoni maċ-Ċina dwar dawn il-kwistjonijiet bil-mod il-mod qed tagħmel progress. Ukoll fid-dawl ta’ tħassib dwar ir-reazzjoni taċ-Ċina u t-tħassib dwar it-teħid tal-marki tas-swaba' ta’ detenturi ta’ passaport diplomatiku (konsegwenza ta’ twettiq tas-Sistema ta' Informazzjoni tal-Viża tal-UE), iż-żewġ naħat iddeċidew li jistabbilixxu Djalogu ta' Livell Għoli dwar il-Migrazzjoni u l-Mobilità. L-ewwel laqgħa saret fl-14 ta’ Ottubru 2013, fejn pereżempju l-possibbiltà li jitnedew negozjati paralleli fuq il-kwistjonijiet ta’ riammissjoni u ftehim ta’ eżenzjoni mill-viża għal detenturi ta’ passaport diplomatiku ġiet diskussa. Il-kooperazzjoni bejn l-UE u l-Indja dwar kwistjonijiet ta’ migrazzjoni dan l-aħħar ġiet mogħtija impetus ġdid. Wara t-tnedija tad-djalogu dwar il-migrazzjoni fl-2006, u laqgħa oħra fl- 2010, laqgħa ta’ Djalogu ta’ Livell Għoli dwar il-Migrazzjoni u l-Mobilità seħħet fit-2 ta’ Lulju 2012 fi New Delhi. L-Indja wriet interess biex tkompli ssaħħaħ din il-kooperazzjoni permezz tat-twaqqif ta’ CAMM mal-UE. Sussegwentement, abbozz tal-CAMM kien propost lill-Indja f’April 2013. Id-djalogu u l-kooperazzjoni ma’ pajjiżi oħra fl-Asja, speċjalment fix-Xlokk tal-Asja (eż. il-Vjetnam, l-Indoneżja), bħalissa jseħħ fuq bażi ad hoc wara l-espressjonijiet ta’ interess, u fil-qafas ta’ ftehimiet internazzjonali (PCA, FA) konklużi mill-UE. Meta wieħed iqis in-natura mħallta ta’ dawn il-ftehimiet, li żżid maż-żmien meħtieġ għall-konklużjoni u d-dħul fis-seħħ tagħhom, il-migrazzjoni hija regolarment aċċennata għall-hekk imsejħa “implimentazzjoni bikrija” mal-pajjiżi kkonċernati. Il-prevenzjoni u l-ġlieda kontra t-traffikar tal-bnedmin, hija kwistjoni importanti f’dawn id-djalogi. Barra minn hekk, kooperazzjoni tal-viża mal-UE, (faċilitazzjoni tal-viża u it-tneħħija tal-obbligu tal-viża għal detenturi ta’ passaport diplomatiku) huwa interess permanenti ta’ diversi pajjiżi f’dan ir-reġjun. Minħabba l-importanza tal-migrazzjoni reġjonali dwar l-iżvilupp ta’ pajjiżi Asjatiċi, il-migrazzjoni qiegħda tingħata dejjem aktar attenzjoni fil-kooperazzjoni għall-iżvilupp mar-reġjun. Pereżempju, fl-2013 proġett ta’ EUR 1.6 miljun tnieda mal-ILO biex titjieb il-kapaċità tal-Bangladexx, l-Indonesja, in-Nepal u l-Filippini biex jimmaniġġjaw l-emigrazzjoni tal-ħaddiema. 2.6. Pajjiżi oħra ta’ prijorità Il-kooperazzjoni bejn l-UE u l-Istati Uniti tal-Amerika dwar kwistjonijiet ta’ migrazzjoni tkompli fil-qafas ta’ pjattaforma bejn l-UE u l-Istati Uniti dwar kwistjonijiet ta’ Migrazzjoni u Refuġjati, imnedija fl-2010. Il-Pjan ta’ Azzjoni tal-Pjattaforma jinkludi 10 oqsma ta’ prijorità, fosthom, pereżempju, ir-ritorn u l-integrazzjoni mill-ġdid, il-bijometrika, ir-risistemazzjoni, it-traffikar tal-bnedmin, il-bini tal-kapaċità ta’ ġestjoni tal-migrazzjoni jew il-migrazzjoni tal-ħaddiema. Fl-2012, vjaġġ ta’ studju fl-Istati Uniti dwar kwistjonijiet ta’ risistemazzjoni seħħ fil-qafas tal-Pjattaforma, u ġew organizzati diversi attivitajiet dwar it-traffikar tal-bnedmin, inkluż vjaġġ lejn l-Istati Uniti mill-Koordinatur tal-UE ta’ Kontra t-Traffikar (Marzu 2013). F’Novembru 2013, ġie organizzat seminar dwar il-kriżi tar-refuġjati fis-Sirja u flussi migratorji minħabba l-kriżijiet, li għenu wkoll jidentifikaw kwistjonijiet possibbli għal aktar kooperazzjoni (bħall-installazzjoni mill-ġdid). Il-Pjattaforma ġiet użata wkoll biex jiġu kkoordinati pożizzjonijiet minħabba avvenimenti relatati mal-migrazzjoni internazzjonali, bħal Djalogu ta’ Livell Għoli dwar il-Migrazzjoni Internazzjonali u l-Iżvilupp u l-Forum Globali dwar il-Migrazzjoni u l-Iżvilupp (GFDM).[13] Id-Djalogu UE-Russja dwar il-Migrazzjoni, li tnieda f'Mejju 2011, jipprovdi pjattaforma biex jindirizza sfidi komuni f'ambjent informali u non-vinkolanti[14]. Kull sena, qed jiġu organizzati laqgħa għal uffiċjali għolja u żewġ laqgħat tematiċi flimkien ma’ żjarat ta’ studju. S’issa saru ħames laqgħat tematiċi, dwar il-protezzjoni internazzjonali (Moska, Diċembru 2011), il-migrazzjoni irregolari (Budapest, Marzu 2012), il-migrazzjoni u l-iżvilupp (San Pietruburgu, Ottubru 2012), il-migrazzjoni legali (Bratislava, Frar 2013) u l-migrazzjoni irregolari (Kaliningrad, Lulju 2013). Fil-qafas tad-djalogu, ix-xogħol se jibda fl-2014 fuq l-iżvilupp ta’ portali ta’ migrazzjoni onlajn, li huma immirati kemm għaċ-ċittadini Ewropej kif ukoll dawk Russi. Fl-2007, tnieda djalogu dwar il-viża mar-Russja. Il-Partijiet qablu fuq lista ta’ "Passi Komuni lejn Vjaġġar mingħajr Viża għal Soġġorn fuq Perjodu ta’ żmien qasir għaċ-Ċittadini Russi u dawk tal-UE”, li l-implimentazzjoni tiegħu hija soġġetta għal negozjati dwar ftehim għall-eżenzjoni reċiproka mill-viża bejn l-UE u r-Russja. F’Diċembru 2013 il-Kummissjoni ppreżentat l-ewwel rapport tagħha dwar il-progress fl-implimentazzjoni ta’ Passi Komuni.[15] 2.7. Lezzjonijiet miksuba Id-djalogi bilaterali fil-varjetà rikka tagħhom jipprovdu mezz utli għat-tisħiħ tal-kooperazzjoni, biex jiġu indirizzati kwistjonijiet relevanti u xi drabi sensittivi tal-migrazzjoni u l-mobbilta ta’ tħassib reċiproku, u għall-bini ta’ fiduċja bejn l-imsieħba. L-esperjenza mal-MPs eżistenti wriet li huma rrikonoxxew u akkomodaw il-prijoritajiet tal-pajjiżi msieħba, u li dawn kienu kritiċi biex l-UE u l-pajjiżi sħab ipoġġu madwar mejda waħda u jħeġġuhom biex jaħsbu dwar il-politiki ta’ migrazzjoni u kooperazzjoni internazzjonali tagħhom b’mod koordinat. Madankollu, jeħtieġ li jsir aktar xogħol biex jassigura li l-MPs qed jiġu implimentati b’mod bilanċjat, jiġifieri li jirriflettu aħjar l-erba’ prijoritajiet tematiċi tal-GAMM, inkluż aktar azzjonijiet fir-rigward tal-migrazzjoni legali, id-drittijiet tal-bniedem u l-protezzjoni tar-refuġjati. Il-migrazzjoni u l-mobilità huma dejjem aktar qed jiġu diskussi bħala parti minn djalogu politiku usa’ fil-qafas tal-AAS, PCAs jew CAs u sottokumitati tagħhom. Din ix-xejra pożittiva tista' tikkontribwixxi biex jiżdied il-profil tal-migrazzjoni fir-relazzjonijiet esterni ġenerali tal-UE u t-tisħiħ tal-attenzjoni għal kwistjonijiet ta’ migrazzjoni taħt il-kooperazzjoni bilaterali għall-iżvilupp. Fl-istess ħin, għandu jkun hemm ukoll konċentrazzjoni akbar fuq l-aspetti ta' relazzjonijiet esterni usa’ fi kwistjonijiet ta’ migrazzjoni u mobilità fuq livell intern għall-UE. Involviment akbar f’dawn id-djalogi tal-Kummissjoni jew esperti tal-Istati Membri (ta’ spiss diffiċli minħabba limiti baġitarji u ta’ ħin) jew il-bini ta’ aktar kompetenzi fid-Delegazzjonijiet tal-UE joffru triq possibbli ‘l quddiem. 3. Id-djalogi bilaterali Fil-kuntest tal-GAMM tingħata prijorità lill-Proċess ta’ Praga, il-Proċess ta’ Budapest, u l-Panel tas-Sħubija tal-Lvant dwar il-Migrazzjoni u l-Ażil lejn il-Lvant, is-Sħubija bejn l-UE u l-Afrika dwar il-Migrazzjoni, il-Mobilità u l-Impjiegi u l-Proċess ta’ Rabat fin-Nofsinhar, kif ukoll id-Djalogu Strutturat u Komprensiv UE-CELAC dwar il-Migrazzjoni u Djalogu dwar il-Migrazzjoni AKP-UE. Din it-taqsima tiddeskrivi l-qagħda ta’ kull wieħed minn dawn id-djalogi. 3.1. Il-Proċess ta’ Praga Il-Proċess ta’ Praga huwa qafas għal djalogu u kooperazzjoni bejn l-UE u l-Istati Membri tagħha, l-Istati ta’ Schengen mhux tal-UE u 19-il pajjiż imsieħeb mill-Lvant (ir-Russja, il-pajjiżi tas-Sħubija tal-Lvant, il-Pajjiżi tal-Asja Ċentrali, il-pajjiżi Balkani tal-Punent, it-Turkija). Ix-xogħol huwa bbażat fuq id-Dikjarazzjoni Ministerjali Konġunta (Praga, 2009) u l-Pjan ta’ Azzjoni 2012-2016, adottati fit-Tieni Konferenza Ministerjali tal-Proċess ta’ Praga (Poznan, Novembru 2011). Il-proċess ta’ djalogu qed jipprovdi qafas effettiv għal koordinazzjoni u l-promozzjoni tal-koperazzjoni operazzjonali fi kwistjonijiet ta’ migrazzjoni. Ambitu ġeografiku usa' tal-proċess, li jinkludi pajjiżi minn reġjuni differenti ta’ interess strateġiku għall-UE, jippermetti l-iskambju ta’ prattiki tajbin u esperjenzi bejn l-istati li iżda ħafna drabi jiffaċċjaw sfidi u opportunitajiet differenti imma relatati. Numru ta' attivitajiet ġew organizzati fl-2012 u l-2013 kemm fil-livell ta' esperti kif ukoll ta' uffiċjali anzjani: gruppi ta' ħidma fuq il-migrazzjoni legali (Budapest, Settembru 2012 u Praga, Frar 2013), il-migrazzjoni u l-iżvilupp (Budapest, Settembru 2012), il-protezzjoni internazzjonali (Stokkolma, Ottubru 2012 u Varsavja, Jannar 2013), profili tal-migrazzjoni (Firenze, Jannar 2013), il-migrazzjoni irregolari (Lvov, Novembru 2012), ir-ritorn u riammissjoni (Varsavja, Marzu 2013) il-migrazzjoni ċirkolari (Tbilisi, Ottubru 2013) u traffikar tal-bnedmin (Bratislava, Settembru 2013) kif ukoll laqgħat ta' uffiċjali anzjani (Varsavja, April 2012, Praga, Frar 2013 u Kiev, Novembru 2013). Il-Kummissjoni tappoġġja l-implimentazzjoni tal-pjan ta’ azzjoni ta’ Pożnan tal-Proċess ta’ Praga permezz ta’ proġett ta’ appoġġ immirat ta' EUR 3 miljuni, li jirrifletti l-prijoritajiet tematiċi tal-GAMM. Ir-riżultati jvarjaw minn appoġġ għall-iżvilupp tal-Profili Migratorji, il-linji ta’ gwida fuq diversi politiki bħall-migrazzjoni u l-ammissjoni mill-ġdid, xogħol u taħriġ speċifiku għal uffiċjali tal-gvern eż. fil-qasam tal-ażil. L-UE nediet ukoll inizjattivi oħra marbuta mal-implimentazzjoni tal-Proċess ta’ Praga, inkluż proġett ta' EUR 1 miljun dwar il-migrazzjoni irregolari u inizjattiva ta' EUR 600,000 dwar it-tisħiħ tal-politika ta’ integrazzjoni fir-Russja. 3.2. Il-Bord tas-Sħubija tal-Lvant dwar il-Migrazzjoni u l-Ażil Is-Sħubija tal-Lvant (SL) hija l-qafas għal kooperazzjoni bejn l-UE u l-Armenja, l-Ażerbajġan, il-Bjelorussja, il-Ġeorġja, il-Moldova u l-Ukraina. Dikjarazzjonijiet konġunti ġew adottati f’Summits tas-Sħubija tal-Lvant ta’ Praga (2009), Varsavja (2011) u Vilnius (2013). Id-djalogu dwar il-migrazzjoni u l-mobbiltà jseħħ fil-kuntest tal-Bord dwar il-Migrazzjoni u l-Ażil, stabbilit fl-2011 li qed ikompli fuq ix-xogħol li qabel kien imwettaq permezz tal-proċess ta’ Söderköping. Wara t-tnedija tiegħu f’Diċembru 2011, il-Bord tas-SL dwar il-Migrazzjoni u l-Ażil, beda jaħdem mill-ewwel u organizza erba’ laqgħat fl-2012 u l-2013 dwar id-determinazzjoni tal-istatus tar-refuġjati (Tbilisi, Mejju 2012), il-migrazzjoni ċirkolari (Chisinau, Ottubru 2012) ir-ritorn, ir-riammissjoni u r-riintegrazzjoni (Tbilisi, Marzu 2013) u l-integrazzjoni tal-migranti u r-refuġjati (Praga, Novembru 2013) kif ukoll sessjonijiet ta’ ħidma għall-esperti li jiffokaw fuq informazzjoni dwar fil-pajjiż tal-oriġini (Bucharest, Settembru 2012), il-vittmi tat-traffikar tal-bnedmin (Varsavja, Mejju 2013) u l-apolidija (Budapest, Diċembru 2013). Huwa wera diversi punti pożittivi, speċjalment fil-metodoloġija u l-organizzazzjoni tiegħu. L-ewwel nett, għandu kompożizzjoni varjata li tinkludi rappreżentanti tal-istituzzjonijiet tal-UE u l-awtoritajiet tal-gvern, l-akkademiċi u l-NGOs. It-tieni, in-natura informali tiegħu tippermetti l-iskambju produttiv u l-bini tal-fiduċja fost l-istati parteċipanti. F’Ottubru 2013, fl-ewwel Laqgħa Ministerjali UE-SL tal-Affarijiet Interni u l-Ġustizzja, il-parteċipanti kkonfermaw l-impenn tagħhom biex isaħħu d-djalogu u l-kooperazzjoni mtejba dwar, fost l-oħrajn, il-migrazzjoni u l-mobilità. Dan l-impenn ġie kkonfermat mill-ġdid fis-Summit tas-SL fit-28-29 ta’ Novembru 2013 f’Vilnius, fejn id-dikjarazzjoni enfasizzat l-importanza tal-mobilità u rreferiet għall-Bord dwar il-Migrazzjoni u l-Ażil. 3.3. Il-Proċess ta' Budapest / Is-Sħubija tar-Rotot tal-Ħarir għall-Migrazzjoni Il-Proċess ta’ Budapest inbeda fl-1991 bħala forum konsultattiv, li jinvolvi aktar minn 50 gvern – inklużi l-pajjiżi tal-Balkani tal-Punent, il-pajjiżi tas-Sħubija tal-Lvant, l-Asja Ċentrali, l-Afganistan, l-Iraq, ir-Russja, il-Pakistan u t-Turkija – u 10 organizzazzjonijiet internazzjonali, li jkollhom il-mira li jiżviluppaw sistemi komprensivi u sostenibbli tal-immigrazzjoni b’ordni. Taħt il-bandiera tal-Proċess ta' Budapest, is-Sħubija tar-Rotot tal-Ħarir għall-Migrazzjoni ġiet stabbilita waqt il-Konferenza Ministerjali li saret f’Istanbul fid-19 ta’ April 2013. Il-Proċess ta’ Budapest għaddej minn orjentazzjoni ġeografika ġdida, li tispiċċa bl-adozzjoni ta’ Dikjarazzjoni ta’ Istanbul fuq “Is-Sħubija tar-Rotot tal-Ħarir għall-Migrazzjoni” fid-19 ta’ April 2013. Din id-dikjarazzjoni tipprovdi l-bażi għal tisħiħ sinifikanti possibbli tad-djalogu u l-kooperazzjoni dwar il-ġestjoni ta’ flussi ta’ migrazzjoni ma’ pajjiżi tul ir-rotta tal-ħarir, li kien pjuttost limitat fil-passat. Id-dikjarazzjoni ġġib xi elementi importanti fuq quddiem bħal impenn ċar biex jiġu rispettati d-drittijiet tal-bniedem fil-ġestjoni tal-migrazzjoni. Il-grupp ta’ Ħidma fuq ir-Rotta tal-Ħarir li sar f’Islamabad, il-Pakistan, fit- 28-31 ta’ Ottubru 2013 ta wegħdiet ta’ kooperazzjoni kostruttiva fil-futur. Il-Laqgħa ta' Uffiċjali Anzjani f’Istanbul fid-9 u l-10 ta’ Diċembru 2013 adottat Pjan ta’ Azzjoni b’miżuri konkreti u operattivi li għandhom jiġu implimentati. Il-Kummissjoni qed tiffinanzja proġett ta’ EUR 2,6 miljun li jappoġġa d-djalogu, b’kofinanzjament addizzjonali minn għadd ta’ Stati Membri u t-Turkija. 3.4. Sħubija dwar il-Migrazzjoni, il-Mobbiltà u l-Impjiegi UE-Afrika Is-Sħubija dwar il-Migrazzjoni, il-Mobbiltà u l-Impjiegi UE-Afrika (MMI) tnediet matul it-2 Samit Afrika-UE tal-Kapijiet ta’ Stat u tal-Gvern f’Liżbona f’Diċembru 2007. Il-Partenarjat ġie estiż fis-Summit tal-2010 bejn l-Afrika u l-UE fi Tripli, fejn ġie adottat ukoll Pjan ta’ Azzjoni għall-perjodu 2011-2013, li kien fih 12-il inizjattiva konkreta fil-qasam tal-migrazzjoni, il-mobilità, ix-xogħol kif ukoll l-edukazzjoni ogħla. L-implimentazzjoni tal-Pjan ta’ Azzjoni 2011-2013 kien interrott fl-2011 wara l-avvenimenti fil-Libja (il-kopresident Afrikan tas-Sħubija MMI), iżda tkompla fl-2012. Minn dak iż-żmien, ġew organizzati diversi laqgħat li jindirizzaw kwistjonijiet bħalma huma t-traffikar tal-bnedmin (Johannesburg, Diċembru 2011), id-drittijiet tal-migranti (Nairobi, Mejju 2012), il-migrazzjoni u l-mobbiltà fi ħdan il-komunitajiet ekonomiċi reġjonali (Addis Ababa, Lulju 2012), l-aċċess għall-protezzjoni internazzjonali (Barċellona, Ottubru 2012) u l-iffaċilitar tal-mobilità permezz ta’ titjib fil-ġestjoni tal-fruntieri (Cotonou, Lulju 2013). Il-Kummissjoni ffinanzjat proġett ta’ EUR 3.6 miljun biex tappoġġa d-djalogu permezz tal-organizzazzjoni ta’ seminars ta’ esperti, laqgħat ta' uffiċjali anzjani eċċ. Il-proċess MME iġib il-valur miżjud tiegħu mid-dimensjoni kontinentali tiegħu u l-koordinazzjoni ta’ attivitajiet relatati mal-migrazzjoni tal-Unjoni Afrikana u l-Komunitajiet Ekonomiċi Reġjonali Afrikani differenti. Madankollu, il-karattru kontinentali jikkostitwixxi wkoll l-isfida ewlenija tas-sħubija, minħabba d-diversità tal-flussi migratorji fl-Afrika u lejn l-Ewropa. Il-konnessjonijiet mal-impjieg u l-edukazzjoni, għalkemm pertinenti fit-teorija, ma ġewx sfruttati bis-sħiħ fil-prattika. Illum, is-Sħubija Strateġika bejn l-Afrika u l-UE tinsab f’salib it-toroq importanti. Bi tħejjija għas-Summit bejn l-Afrika u l-UE fit-2-3 ta’ April 2014, qed tiġi diskussa struttura mġedda u filwaqt li l-eżitu tagħha għadu mhux magħruf, jidher li hemm kunsens biex tiġi introdotta aktar flessibilità li tindirizza l-isfidi li jaffaċċjaw iż-żewġ kontinenti, inkluża l-kwistjoni tal-migrazzjoni u l-mobilità. Bi tħejjija għas-Summit tal-2014 Laqgħa tal-Uffiċjali Għolja dwar il-Migrazzjoni u l-Mobbiltà ġiet organizzata f’Novembru 2013 fi Brussell, fejn intlaħaq qbil dwar abbozz ta’ pjan ta’ azzjoni għall-2014-2017 u l-istabbiliment ta’ grupp tal-qalba inklużi miż-żewġ Kummissjonijiet u sitt stati fuq kull naħa. 3.5. Il-Proċess ta’ Rabat Il-proċess ta’ Rabat tnieda fl-ewwel Konferenza Ministerjali Ewro-Afrikana dwar il-Migrazzjoni u l-Iżvilupp li saret f’Lulju 2006 f’Rabat. Il-proċess għandu l-għan li jtejjeb id-djalogu u l-kooperazzjoni bejn il-pajjiżi ta’ oriġini, tranżitu u destinazzjoni matul ir-rotot migratorji tal-Afrika tal-Punent. It-tieni laqgħa ministerjali saret fl-2008 f’Pariġi. It-tielet waħda saret f’Dakar f’Novembru 2011, fejn ġiet adottata l-Istrateġija ta' Dakar għall-2012-2014. Fit-23 ta’ Novembru 2011, it-tielet Konferenza Ministerjali Ewro-Afrikana dwar il-migrazzjoni u l-iżvilupp ikkonsolidat il-kisbiet fl-implimentazzjoni ta’ programm ta’ kooperazzjoni preċedenti, u adottat strateġija ġdida, l-Istrateġija ta' Dakar, għas-snin 2012-2014. Il-Proċess ta’ Rabat stabbilixxa djalogu solidu u li jagħti l-frott bejn l-UE u pajjiżi fl-Afrika ta’ Fuq u fl-Afrika tal-Punent, u rawwem il-kooperazzjoni msaħħa permezz tal-implimentazzjoni ta’ inizjattivi bilaterali, sottoreġjonali, reġjonali u multilaterali. Fl-2012 u l-2013 ġew organizzati laqgħat ta’ esperti li jiffokaw fuq il-ġestjoni tal-fruntieri (Brussell, Ġunju 2013), it-tisħiħ ta' evidenza bbażata fuq it-twettiq tal-politika fil-qasam tal-migrazzjoni (Dakar, Settembru 2013) u l-ġestjoni tal-fruntieri (Madrid, 2013), kif ukoll tliet laqgħat tal-Kumitat ta’ Tmexxija. Il-Kummissjoni tappoġġja l-proċess ta’ Rabat permezz ta' proġett ta’ EUR 2 miljuni. 3.6. Djalogu strutturat u komprensiv dwar il-migrazzjoni UE-CELAC Id-Djalogu Komprensiv u Strutturat dwar il-Migrazzjoni bejn l-UE u l-Amerika Latina u l-Karibew (CELAC) tnieda f’Ġunju 2009 wara l-mandat tas-Summit ta' Lima UE-ALK (2008). L-impenn biex jiġi żviluppat aktar id-djalogu ġie mġedded fis-Samit ta’ Madrid UE-ALK (2010). Il-Pjan ta’ Azzjoni ta’ Madrid kien jinkludi l-migrazzjoni fost is-sitt oqsma ewlenin għal kooperazzjoni bejn iż-żewġ reġjuni. Dawn l-oqsma ġew ikkonfermati mill-ġdid fis-Summit ta' Santiago (2013) li jwassal għall-adozzjoni tal-Pjan ta’ Azzjoni UE-CELAC 2013-2015. Tliet laqgħat tal-Laqgħa ta' Livell Għoli dwar il-Migrazzjoni UE-CELAC ġew organizzati fl-2012 u l-2013 li matulhom il-kwistjonijiet segwenti ġew diskussi: it-tkabbir ekonomiku u l-migrazzjoni, it-traffikar tal-bnedmin, il-protezzjoni u l-integrazzjoni tal-migranti, il-ġlieda kontra l-forom kollha tad-diskriminazzjoni, ir-razziżmu u l-ksenofobija, ir-ritorn volontarju u l-integrazzjoni mill-ġdid. Barra minn hekk, seminar tal-esperti dwar ix-xejriet migratorji ġodda kien organizzat f’Novembru 2013. F’Novembru 2012, is-seba’ Laqgħa ta' Livell Għoli dwar il-Migrazzjoni UE-CELAC approvat id-dokument tal-pożizzjoni tal-Kummissjoni dwar il-futur tad-djalogu, li jsejjaħ għal strateġija aktar operattiva u l-approċċ orjentat aktar lejn ir-riżultati. Dan għandu jintlaħaq, l-ewwel nett, permezz ta’ kooperazzjoni teknika msaħħa fil-livell tal-esperti; it-tieni, billi tippermetti użu aktar operattiv tal-laqgħat tal-grupp ta’ ħidma bbażat fi Brussell, u fl-aħħar nett permezz tar-rwol ta’ tmexxija aktar ċara tal-Laqgħat ta’ Livell Għoli, żgurata permezz ta’ involviment u proċedimenti bireġjonali mtejba tal-SM. Attivitajiet operattivi fil-qafas tad-djalogu huma implimentati permezz ta’ proġett ta' appoġġ ta' EUR 3 miljuni ffinanzjat mill-Kummissjoni. Il-proċess ikkontribwixxa biex itejjeb l-għarfien tar-realtà tal-migrazzjoni fir-reġjun, inkluż permezz tal-produzzjoni ta’ Profili ta’ Migrazzjoni għall-Perù, l-Ekwador, il-Ġamajka u n-Nikaragwa. 3.7. Djalogi dwar il-Migrazzjoni AKP-UE Ġie mniedi d-Djalogu tal-Migrazzjoni AKP-UE f’Ġunju 2010 permezz ta’ Dikjarazzjoni Konġunta tal-Kunsill Konġunt AKP-UE. Id-djalogu huwa bbażat fuq l-Artikolu 13 tal-Ftehim ta’ Cotonou. F’Mejju 2011, ġie deċiż li jkompli jiġi approfondut id-djalogu, li jiffoka b’mod partikolari fuq is-suġġetti ta’ rimessi, tal-viża[16] u l-ammissjoni mill-ġdid, bil-għan speċifiku li jissaħħu l-aspetti operattivi tal-koperazzjoni AKP-UE dwar dawn is-suġġetti. Fl-2012 serje ta’ laqgħat ta’ esperti saru fi Brussell dwar ir-rimessi (Frar 2012), viża (Frar 2012) r-riammissjoni (April 2012) kif ukoll laqgħat fil-Livell ta’ Uffiċjali Għolja. Rakkomandazzjonijiet dwar rimessi, tal-viżi u r-riammissjoni ġew approvati fil-livell ministerjali f’Ġunju 2012 tal-Kunsill Konġunt AKP-UE tal-Vanuatu. Fl-2014 qed jiġi previst segwitu konkret dwar is-suġġetti ta’ viża, ir-rimessi u l-ammissjoni mill-ġdid, b’mod partikolari permezz ta’ proġett ta' EUR 10 miljuni f’appoġġ ta’ proġetti ffinanzjati mill-UE. Il-migrazzjoni irregolari u t-traffikar tal-bnedmin se jkunu miżjuda bħala suġġett ġdid ta’ dan id-djalogu. Minkejja l-progress li sar, id-Djalogu dwar il-Migrazzjoni AKP-UE huwa kkumplikat mill-fatt li l-makroreġjuni Afrikani, tal-Karibew u tal-Paċifiku għandhom sitwazzjonijiet differenti ħafna fir-rigward tal-politika ta’ migrazzjoni tal-UE u l-impenn tagħhom f’dan id-djalogu jvarja skont dan. 3.8. Lezzjonijiet miksuba Is-seba’ djalogi reġjonali kollha irnexxielhom joħolqu pjattaforma għal dibattiti ta’ politika ddedikati ma’ gruppi ta’ pajjiżi terzi, u dawn kollha kkontribwew għat-titjib tar-relazzjonijiet politiċi ġenerali ma’ dawn il-pajjiżi. Madankollu, ir-riżultati operattivi huma inqas ċara. Biex ikun verament ta’ suċċess, proċess jeħtieġ li jibbenefika minn impenn politiku li jimbotta l-aġenda kemm tal-UE kif ukoll tal-pajjiżi msieħba kif ukoll ikun kapaċi li juri kisbiet konkreti, li jistgħu jibnew il-fiduċja u l-kunfidenza fost il-partijiet interessati. Mod wieħed biex jintlaħaq dinamiżmu huwa meta grupp ta’ SM ddedikati jassumu koresponsabilità biex imexxu proċess ta' djalogu ‘l quddiem, kif inhu l-każ għal eż. il-Proċess ta’ Praga jew il-Proċess ta’ Rabat. Mudell alternattiv li jista’ wkoll jagħti riżultati huwa meta l-Kummissjoni jkollha rwol iddefinit tajjeb u ewlieni fil-proċess, bħal fil-każ tal-Bord tas-SL dwar il-Migrazzjoni u l-Ażil. Huma meħtieġa wkoll aktar sforzi biex jiżguraw riżultati operazzjonali tanġibbli, inkluż permezz ta’ sforzi ta’ tisħiħ biex jippjanaw u jimplimentaw attivitajiet fl-oqsma prijoritarji u b’monitoraġġ regolari tal-azzjonijiet li ttieħdu. Diversi djalogi reġjonali jbatu minn nuqqas ta’ ingaġġ mill-SM. Il-parteċipazzjoni tal-Istati Membri f’laqgħat mhijiex dejjem numeruża biżżejjed, u spiss mhux attiva biżżejjed. Ġaladarba d-djalogu tilef parti mill-momentum tiegħu, għandhom isiru sforzi biex jerġgħu jagħtu l-ħajja lill-pjattaforma billi jiġu organizzati inqas laqgħat iżda jkunu iktar immirati u li jitħalla lok għal diskussjonijiet orizzontali fost il-parteċipanti. Madankollu, l-isforzi għandhom iġibu valur miżjud. Jekk, minkejja l-bosta tentattivi, dan ma jistax jinkiseb, l-għażla li jiġu sospiżi ċerti djalogi għandha tkun ikkunsidrata wkoll, f’konsultazzjoni mal-imsieħba kkonċernati meta jitqies ir-rwol tad-djalogu dwar il-migrazzjoni fid-djalogu politiku usa’ fir-reġjun konċernat. Proċessi ta’ djalogu għandhom ikunu ġestiti b’biżżejjed flessibbiltà biex iwieġbu għall-bidla fil-prijoritajiet u biex jiżguraw li l-laqgħat jikkorrispondu għal prijoritajiet ġenwini kemm tal-UE kif ukoll tal-pajjiżi msieħba. Waqt li tikkunsidra l-istabbiliment ta’ djalogi ġodda, jeħtieġ li jsir iktar enfasi fuq inizjattivi temporanji milli l-istabbiliment ta’ proċessi permanenti ġodda. 4. Proċessi globali Skont it-Trattat ta’ Lisbona – li jipprovdi opportunità unika biex l-UE titqiegħed fuq bażi kompletament ġdida, li jippermetti lill-UE biex twettaq il-potenzjal tagħha fix-xena globali – l-UE hija involuta b’mod attiv f’diskussjonijiet fl-2012 u l-2013 dwar il-migrazzjoni internazzjonali u l-iżvilupp u l-ġestjoni tal-migrazzjoni globali. Fid-diversi oqfsa ta’ koperazzjoni multilaterali reġjonali u globali, l-UE ppromwoviet il-metodoloġija tal-GAMM bażata fuq is-sħubija. Barra minn hekk, hija appoġġjat, approvat u kkontribwiet fid-diskors internazzjonali dwar ir-rabta bejn il-migrazzjoni u l-iżvilupp u l-bidla fil-klima, li għandu l-għan li jimmassimizza l-impatti pożittivi tal-migrazzjoni u l-mobilità għall-iżvilupp u għat-tnaqqis tal-faqar, filwaqt li ssir ir-rabta bejn il-migrazzjoni u strateġiji ta’ adattament għall-bidla fil-klima. Notevolment, Qafas ta' Konvenzjoni dwar il-Bidla fil-Klima tan-NU 2012 (UNFCCC) Deċiżjoni[17] dwar "strateġiji biex jindirizzaw telf u dannu assoċjati mal-impatti tat-tibdil fil-klima fil-pajjiżi li qed jiżviluppaw” jirrikonoxxi l-ħidma sabiex jitjieb il-fehim ta’ u għarfien espert dwar telf u dannu, inkluż kif it-tibdil fil-klima qed jaffettwa l-proċessi tal-migrazzjoni, tal-ispostament u l-mobilità tan-nies. L-UE qiegħda wkoll tinteraġġixxi aktar bil-qawwa mal-UNHCR fid-diskussjonijiet internazzjonali jew inizjattivi dwar il-protezzjoni internazzjonali u saħħet il-kooperazzjoni mal-OIM permezz tal-istabbiliment ta’ sħubija strateġika fl-2012. L-UE ffinanzjat għadd ta’ proġetti b’enfasi fuq l-appoġġ għal inizjattivi fuq livell globali. Pereżempju, “Programm ta’ Azzjoni Globali dwar Ħaddiema Domestiċi Migranti u l-Familji tagħhom” ta' EUR 4.2 miljun, tnieda mal-ILO, li għandu l-appoġġ għall-implimentazzjoni tal-Konvenzjoni tal-ILO dwar il-Ħaddiema Domestiċi bħala wieħed mill-objettivi tiegħu. 4.1. Id-Djalogu ta’ Livell Għoli dwar il-Migrazzjoni u l-Mobilità Internazzjonali L-UE kellha rwol ċentrali u influwenti fit-tħejjijiet tat-tieni Djalogu ta’ Livell Għoli dwar il-Migrazzjoni Internazzjonali u l-Iżvilupp, li ġie organizzat fit-3-4 ta’ Ottubru 2013 matul l-Assemblea Ġenerali tan-NU fi New York. Matul is-sessjoni plenarja tal-laqgħa, il-Kummissarju Malmström ippreżentat dikjarazzjoni f’isem l-UE u l-SM tagħha. Id-Djalogu ta’ Livell Għoli tan-NU b’suċċess ġedded u saħħaħ l-impenn politiku għall-kwistjoni tal-migrazzjoni internazzjonali u l-iżvilupp. Id-dikjarazzjoni li rriżultat uriet li l-komunità internazzjonali hija kapaċi tilħaq ftehim politiku dwar il-kwistjonijiet ta’ migrazzjoni u ta’ żvilupp, inkluż billi tiddikjara b’mod ċar il-ħtieġa biex il-migrazzjoni titqies fl-elaborazzjoni ta’ aġenda ta’ żvilupp ta’ wara l-2015, u dan jipprovdi xhieda pożittiva għall-progress pożittiv li sar f’dawn l-aħħar snin f’żona fejn id-djalogu essenzjalment falla fil-passat. 4.2. Forum Globali dwar il-Migrazzjoni u l-Iżvilupp Bl-istess mod, l-UE qed ikollha rwol attiv fir-rigward tal-GFMD, inkluż permezz ta’ parteċipazzjoni f’timijiet tal-gvern ta’ tħejjija u billi qiegħda tassumi rwol prominenti fis-Summit tal-GFMD f’Novembru 2012 (Port Louis). L-UE qed tikkontribwixxi wkoll b’mod attiv għat-tħejjijiet tas-Summit tal-GFMD li jmiss fi Stokkolma f’Mejju 2014. 4.3. Lezzjonijiet miksuba Il-GAMM jagħmilha possibbli li l-UE titkellem b’vuċi waħda. L-esperjenza mid-Djalogu ta’ Livell Għoli wriet li l-UE hija aktar b’saħħitha, aktar viżibbli u aktar effettiva fir-relazzjonijiet esterni tagħha meta l-atturi kollha tal-UE u l-Istati Membri jaħdmu flimkien fuq il-bażi ta’ analiżi komuni u viżjoni komuni. Se jkun importanti li jsir progress fuq il-momentum tad-Djalogu ta’ Livell Għoli sabiex jagħti riżultati konkreti u operattivi fis-Summit tal-GFMD fi Stokkolma f’Mejju 2014 u lil hinn, eż. dwar l-iffaċilitar tal-mobilità internazzjonali tax-xogħol, kif ukoll biex jiġi definit aħjar kif l-importanza tal-migrazzjoni għall-iżvilupp tista' tiġi riflessa fl-aġenda tal-iżvilupp ta’ wara l-2015. 5. It-triq 'il quddiem: lejn aktar tisħiħ tal-GAMM Minkejja l-għadd kbir ta’ proċessi u attivitajiet implimentati fil-kuntest tal-GAMM u l-progress kbir miksub fl-integrazzjoni tal-għanijiet tal-GAMM fid-djalogu tal-UE u l-kooperazzjoni ma’ pajjiżi terzi, għandha tingħata iżjed kunsiderazzjoni għal possibilitajiet biex il-GAMM isir iktar effettiv u jrendi aktar. Din it-taqsima tagħti ħarsa lejn xi modi biex jissaħħaħ iktar il-GAMM, kemm fil-livell ta’ politika u fir-rigward tal-modalitajiet ta’ implimentazzjoni. 5.1. Politika 5.1.1. Il-migrazzjoni, il-mobbiltà u t-tkabbir ekonomiku Il-potenzjal li tintuża l-politika ta’ migrazzjoni esterna biex tappoġġja l-isforzi tal-Istati Membri biex jiżguraw it-tkabbir ekonomiku u l-kompetittività, inkluż billi jattiraw u jżommu talenti b’ħiliet avvanzati, għadu mhux qed jintuża bis-sħiħ. Għandu jitqies kif jista’ jsir użu aħjar tal-istrumenti varji żviluppati taħt il-GAMM li jieħdu vantaġġ sħiħ tar-rwol li l-migrazzjoni jista’ jkollha fl-indirizzar tan-nuqqasijiet ta’ impjiegi u ħiliet fl-Ewropa. Għandhom isiru aktar sforzi biex tkun organizzata aħjar il-migrazzjoni tal-ħaddiema lejn l-UE u biex issir koordinazzjoni tal-azzjonijiet tal-Istati Membri, jiġifieri biex progressivament jinstab bilanċ aħjar bejn il-kompetenzi nazzjonali – b’mod partikolari deċiżjonijiet dwar l-impjieg ta’ ċittadin ta’ pajjiż terz fit-territorju ta’ SM – u l-ħtieġa li jinbena dejjem aktar suq tax-xogħol integrat tal-UE, li jikkorrispondi għal Suq Uniku integrat dejjem aktar[18]. Bl-istess mod, għandu jiġi kkunsidrat kif jagħmlu l-aħjar użu tal-istrumenti tal-GAMM biex jiffaċilitaw il-kummerċ ta’ Mobbiltà relatat, b’mod partikolari fir-rigward tal-kummerċ fis-servizzi permezz tal-preżenza ta’ persuni fiżiċi fit-territorju tas-sħab kummerċjali (l-hekk imsejħa “mode 4” tal-Ftehim Ġenerali dwar il-Kummerċ f’Servizzi), filwaqt li jirrikonoxxi li l-mode 4 mhix migrazzjoni fuq bażi permanenti jew tiftix ta' dħul fis-suq tax-xogħol ta’ pajjiż ospitanti. F’dan il-kuntest, ir-rwol tal-MPs jista' jiġi enfasizzat, li jimmira li jtejjeb il-mobbiltà tal-persuni, pereżempju billi tiġi ffaċilitata l-mobbiltà tal-provvedituri tas-servizzi, l-iskambju ta’ studenti jew professjonisti, it-titjib tal-kapaċitajiet tal-ġestjoni tal-immigrazzjoni f’pajjiżi terzi, l-introduzzjoni ta' programmi ta’ migrazzjoni ċirkolari, it-tisħiħ tal-protezzjoni soċjali tal-migranti legali, l-indirizzar fejn xieraq tal-portabilità tad-drittijiet soċjali, eċċ. L-iffaċilitar tal-ħruġ ta’ viża għal żmien qasir tista' tipproduċi bosta effetti pożittivi fuq l-iżvilupp fil-pajjiżi terzi, bħat-titjib tal-opportunitajiet ta’ negozju u r-rabtiet kummerċjali tal-UE, u t-tisħiħ ta’ kuntatti bejn il-popli. Barra minn hekk, il-potenzjal offrut mill-Kodiċi tal-Viża għandu jintuża sal-livell massimu. Għad hemm nuqqas ta' rieda mill-Istati Membri biex jinħarġu viżi ta’ diversi dħul li jkollhom perjodu twil ta’ validità lil vjaġġaturi frekwenti. Fl-2014 il-Kummissjoni ser tipproponi emendi biex ittejjeb il-Kodiċi dwar il-Viża li għandu, inter alia, jiżgura li l-politika tal-viża tal-UE trawwem it-tkabbir ekonomiku u skambji kulturali billi tiffaċilita aktar l-ivvjaġġar lejn l-UE ta’ dawk li jivvjaġġaw b’mod leġittimu filwaqt li jiġi żgurat livell għoli ta’ sigurtà tal-UE. F’termini ta’ azzjonijiet operattivi, il-Kummissjoni kompliet tiffinanzja diversi azzjonijiet immirati biex tiżdied il-kapaċità ta’ pajjiżi msieħba biex jiġġestixxu l-emigrazzjoni tax-xogħol, inkluż lejn l-Ewropa. Pereżempju, proġett ta' appoġġ ta' EUR 5 miljuni biex jiġi implimentat MP fil-Marokk jinkludi komponent sostanzjali dwar ir-rinfurzar tal-kapaċità tal-awtoritajiet relevanti tal-Marokk biex jiġġestixxu aħjar il-migrazzjoni tax-xogħol permezz ta’ kooperazzjoni msaħħa ma’ msieħba tal-UE 5.1.2. Protezzjoni internazzjonali L-inklużjoni tal-protezzjoni internazzjonali u d-dimensjoni esterna tal-ażil bħala prijorità tematika speċifika tal-GAMM rivedut ippermettiet li dawn il-kwistjonijiet jiġu indirizzati b’mod aktar sistematiku u strateġiku permezz ta’ djalogi u oqfsa tal-GAMM. Pereżempju, l-MP mal-Marokk jitlob li jingħata appoġġ lill-awtoritajiet tal-Marokk fit-tisħiħ tas-sistema ta’ ażil nazzjonali tagħhom. Għalkemm sar progress, huwa meħtieġ aktar xogħol biex ikun żgurat li d-djalogi ta’ politika u oqfsa ta’ koperazzjoni kollha jinkorporaw din id-dimensjoni, u li l-kooperazzjoni ma’ pajjiżi terzi fl-immaniġġjar tal-flussi tal-ażil u r-refuġjati tissaħħaħ. Għandu jiġi kkunsidrat aktar kif l-EASO, filwaqt li tibni fuq l-esperti tal-ażil mill-SM, tista' tikkontribwixxi għat-titjib u l-kapaċitajiet ta’ akkoljenza tal-ażil f’pajjiżi terzi, inkluż fi ħdan il-qafas tal-MPs, eż. bl-applikazzjoni tal-metodoloġija ta' kooperazzjoni ta' ġemellaġġ kif xieraq. Fil-qasam tal-protezzjoni internazzjonali u l-ażil strumenti ta’ kooperazzjoni tal-iżvilupp tal-Kummissjoni nedew aktar minn 15-il proġett ġdid fl-20 pajjiż msieħba fl-2012-2013, għal ammont ta’ aktar minn EUR 25 miljun. Barra minn hekk, il-Kummissjoni kienet qed tikkunsidra taħdem biex ittejjeb il-punt fokali tal-iżvlupp tal-RPPs, filwaqt li tinżamm l-enfasi tagħhom fuq it-titjib tal-kapaċitajiet ta’ protezzjoni u sistemi ta’ ażil fil-pajjiżi u r-reġjuni msieħba. Dan huwa rifless fi Programm ta' Protezzjoni u Żvilupp Reġjonali għall-Lvant Nofsani ta' EUR 16-il miljun (għall-Ġordan, l-Iraq u l-Libanu), li mistenni li jitnieda fil-futur qrib bħala reazzjoni fit-tul, għall-kriżi tar-refuġjati fir-reġjun. Il-programm mhux biss se jipprovdi l-bini tal-kapaċità fir-rigward tal-protezzjoni tar-refuġjati għal awtoritajiet lokali u nazzjonali, iżda għandu wkoll isostni l-iżvilupp soċjo-ekonomiku kemm għar-refuġjati kif ukoll għall-komunitajiet li jospitaw. Hemm lok biex ikompli jittejjeb l-istrument RPP, pereżempju billi jiġi ċċarat l-użu tiegħu bħala għodda strateġika sabiex jissolvew sitwazzjonijiet imtawla u jiġi mwessa' l-ispazju ta’ protezzjoni f’reġjuni rilevanti għall-UE. Għandu jiżgura li r-refuġjati jistgħu jgawdu livell adegwat ta’ protezzjoni, għajxien u eventwalment jibbenefikaw minn soluzzjoni dejjiema. Dan jista’ jinkludi l-esplorazzjoni tar-rabta mill-qrib bejn nuqqas ta’ awtosuffiċjenza u l-vulnerabbiltà msaħħa għall-problemi ta' protezzjoni fil-pajjiż ospitanti. Barra minn hekk, kif intqal fil-Komunikazzjoni tal-Kummissjoni dwar ix-xogħol tat-Task Force għall-Mediterran tal-4 ta’ Diċembru 2013[19] RPPs ġodda se jeħtieġu impenn fit-tul u l-finanzjament, biex dawn ikunu ta’ suċċess, kemm mill-UE u mill-Istat Membru. Barra minn hekk, is-suċċess tal-RPPs jiddependi wkoll fuq l-impenji li l-ewwel pajjiżi tal-ażil jagħmlu f’isem ir-refuġjati lil hinn mill-gġoti tal-ewwel protezzjoni tal-ażil. Dan jista’ jinvolvi impenji ma' dak li għandu x’jaqsam maż-żamma ta’ protezzjoni effettiva, titjib fl-għixien għar-refuġjati kif ukoll għall-popolazzjonijiet ospitanti, implimentazzjoni ta' strateġiji ta' awtodipendenza, integrazzjoni lokali jew l-aċċettazzjoni tar-redditi minn movimenti sekondarji. Hemm ukoll lok għal użu aktar strateġiku ta’ risistemazzjoni u integrazzjoni aħjar ta’ attivitajiet ta’ risistemazzjoni fir-relazzjonijiet esterni tal-UE. Il-koordinazzjoni ta’ attivitajiet bħal dawn, kemm politikament kif ukoll prattikament, fil-livell tal-UE u bejn l-SM jistgħu bla dubju jtejbu l-impatt strateġiku tar-risistemazzjoni, speċjalment peress li l-UE se tkun f’pożizzjoni li tespandi l-finanzjament għal aktar postijiet ta’ risistemazzjoni/postijiet ta' dħul umanitarju u tagħmel il-fondi disponibbli aktar malajr biex tippermetti tweġibiet malajr għal sitwazzjonijiet ta’ kriżi. Fl-2012, 4930 refuġjat ġew risistematizzati fl-UE kollha kemm hi[20]. Sabiex ir-risistemazzjoni tintuża b’mod aktar effettiv, jista’ jitqies kif ir-rabtiet usa’ jistgħu jinkisbu permezz ta’ sħubija mal-pajjiżi tal-ewwel ażil. 5.1.3. Id-drittijiet tal-bniedem tal-migranti Il-protezzjoni tad-drittijiet tal-bniedem tal-migranti hija prijorità trasversali koperazzjoni tal-UE ma’ pajjiżi terzi. Dan huwa rifless f’għadd ta’ proġetti mwettqa taħt il-GAMM li jiffokaw fuq il-protezzjoni tal-migranti, inkluż it-tfal u gruppi vulnerabbli li jfittxu ażil, mill-abbuż u l-vjolazzjonijiet tad-drittijiet tal-bniedem bħat-traffikar tal-bnedmin, u li jingħataw id-drittijiet permezz ta' politki ta’ integrazzjoni effettivi u l-promozzjoni ta’ aċċess għal servizzi bażiċi bħall-kura tas-saħħa. Il-protezzjoni tad-drittijiet tal-bniedem tal-migranti hija prijorità trasversali ta’ bosta inizjattivi ffinanzjati mill-UE dwar il-migrazzjoni. Għadd ta’ azzjonijiet immirati jinsabu għaddejjin f’dan il-qasam. Pereżempju bħalissa l-Kummissjoni qed tniedi azzjoni koordinata globalment azzjoni tas-soċjetà ċivili ta' EUR 9.5 miljun mal-Federazzjoni Internazzjonali tas-Salib l-Aħmar, li tiffoka fuq id-drittijiet ta’ migranti vulnerabbli u vittmi tat-traffikar tal-bnedmin. Barra minn hekk, rigward id-dritt tal-aċċess tas-saħħa għall-migranti inklużi l-migranti irregolari, fl-2012 il-Kummissjoni nediet ftehim ta’ għotja diretta mal-IOM fuq proġett fuq it-trawwim tal-provvista ta’ kura tas-saħħa għall-migranti, ir-Roma u gruppi vulnerabbli oħra.[21] Il-protezzjoni ta’ migranti, inkluż l-aktar vulnerabbli bħan-nisa u t-tfal, kontra l-isfruttament u l-esklużjoni titqies bħala waħda mill-ħames oqsma ewlenin ta’ azzjoni fid-Dokument ta’ Strateġija Multi-Annwali 2011-2013 għall-Programm Tematiku. Madankollu, jista’ jsir aktar xogħol biex jindirizza kwistjonijiet tad-drittijiet tal-bniedem b’mod sistematiku fil-politika u djalogi politiċi ma’ pajjiżi terzi. Fir-rapport dwar il-ġestjoni tal-fruntieri esterni tal-UE u l-impatt tagħhom fuq id-drittijiet tal-bniedem tal-migranti tal-24 ta’ April 2013, ir-Rapporteur Speċjali tan-NU dwar id-drittijiet tal-bniedem tal-migranti rrikonoxxa li l-protezzjoni tad-drittijiet tal-bniedem tal-migranti hija mnaqqxa bħala prijorità trasversali fil-GAMM. Ir-Rapporteur Speċjali fassal lista ta’ rakkomandazzjonijiet li se jkun importanti li jiġu kkunsidrati fl-implimentazzjoni futura tal-GAMM. Għandha tingħata attenzjoni kostanti lid-drittijiet tal-bniedem tal-migranti, b’mod partikolari t-tfal u gruppi vulnerabbli oħra, u biex pajjiżi imsieħba jiġu nkoraġġuti biex jadottaw u jimplimentaw riformi li jiżguraw sett ta’ standards tad-drittijiet tal-bniedem għall-migranti. Il-perjodu kopert minn dan ir-rapport importanti ġab ukoll żvilupp tal-politika tal-UE importanti fil-qasam tad-drittijiet tal-bniedem b’mod ġenerali. Fil-25 ta’ Ġunju 2012, ġie adottat Qafas Strateġiku tal-UE dwar id-Drittijiet tal-Bniedem u d-Demokrazija[22] – dan kien l-ewwel sett ta’ prinċipji u għanijiet biex jiggwidaw ix-xogħol fuq il-promozzjoni tad-drittijiet tal-bniedem madwar id-dinja. Barra minn hekk, f’Ġunju 2012 il-Kummissjoni adottat Komunikazzjoni dwar “L-Istrateġija tal-UE lejn il-Qerda tat-Traffikar tal-Bnedmin 2012-2016”, li għandha l-għan li ssaħħaħ il-koordinazzjoni, il-koerenza u l-koperazzjoni fil-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, ukoll fid-dimensjoni esterna.[23] 5.1.4. Migrazzjoni u żvilupp Fil-21 ta’ Mejju 2013, il-Kummissjoni adottat Komunikazzjoni dwar “Il-Massimizzazzjoni tal-Impatt tal-Iżvilupp fuq il-Migrazzjoni”[24], li tinkludi proposti dwar kif l-UE tista’ tadotta approċċ aktar ambizzjuż għall-migrazzjoni u l-iżvilupp, b’mod partikolari permezz tal-GAMM u l-politika tal-iżvilupp tal-UE, l-Aġenda għall-bidla. Hija tipproponi approċċ usa’ għar-rabta bejn il-migrazzjoni u l-iżvilupp fil-livell tal-UE, li tagħti attenzjoni ikbar għall-flussi Nofsinhar-Nofsinhar, l-integrazzjoni effettiva tal-migrazzjoni fil-pjanijiet nazzjonali għall-iżvilupp u t-tnaqqis tal-faqar u l-inklużjoni ta’ refuġjati u persuni spustati oħra fil-pjanijet tal-iżvilupp fit-tul. L-orjentazzjonijiet prinċipali tal-Komunikazzjoni ġew approvati permezz tal-Konklużjonijiet tal-Kunsill adottati fit-23 ta’ Settembru 2013, li jinkludu sejħa għal attrui kollha involuti fl-iżvilupp biex jintegraw il-kwistjonijiet ta' migrazzjoni u mobilità fil-politiki u l-istrumenti tagħhom. Il-Komunikazzjoni analizzat ukoll u indirizzat ir-rabtiet bejn il-bidla fil-klima, id-degradazzjoni ambjentali u l-migrazzjoni, inkluż l-importanza tal-adattament għat-tibdil fil-klima u t-Tnaqqis tar-Riskju tad-Diżastri biex jitnaqqas l-ispostament tal-persuni.[25] F’Ottubru 2013, il-Kummissjoni adottat ir-Rapport tal-UE tal-2013 dwar il-Koerenza tal-Politika għall-Iżvilupp[26], li jinkludi kapitolu dwar kwistjonijiet ta’ migrazzjoni. Ir-rapport jenfasizza l-valur miżjud tal-GAMM rivedut bħala għodda li tassigura koerenza strateġika bejn il-politiki interni u l-prijoritajiet tal-iżvilupp tal-pajjiżi msieħba, notevolment permezz ta' MPs u djalogi reġjonali. Dan isejjaħ ukoll għal aktar sforzi biex jiżguraw li t-tħassib dwar l-iżvilupp jiġu kkunsidrati fil-politi għall-migrazzjoni u l-mobbiltà tax-xogħol tal-UE u l-SM kemm jista’ jkun. Miżuri addizzjonali jistgħu wkoll ikunu previsti li jkabbru r-rwol ta’ dijaspora fil-promozzjoni tal-investiment u t-tkabbir. 5.1.5. Ritorn u riammissjoni L-indirizzar tar-ritorn u r-riammissjoni huwa parti integrali tal-GAMM. Ritorn effettiv (volontarju jew furzat) ta’ migranti irregolari huwa element ewlieni fil-ġlieda kontra l-immigrazzjoni irregolari u prerekwiżit għal migrazzjoni ġestita sew. L-UE qed tagħmel sforzi li għandhom iżidu l-koperazzjoni tagħha ma’ pajjiżi terzi rilevanti sabiex tibni l-kapaċità fil-qasam tar-ritorn u r-riammissjoni. Għadd ta’ proġetti diġà ġew appoġġjati biex jibnu l-kapaċità għall-implimentazzjoni tal-ftehimiet għar-riammissjoni f’pajjiżi bħall-Ġeorġja, il-Moldova, l-Ukraina, is-Sri Lanka u l-Pakistan. F’bosta pajjiżi msieħba aktar bini ta’ kapaċità huwa madankollu meħtieġ u jista’, pereżempju, jiffoka fuq it-titjib tal-abbiltà tal-awtoritajiet responsabbli tal-pajjiżi msieħba li jirrispondu fil-ħin għall-applikazzjonijiet għar-riammissjoni, biex jiġu identifikati l-persuni li talbu li jiġu rritornati, u biex jipprovdu assistenza u l-integrazzjoni mill-ġdid lil dawk li qed jintbagħtu lura. Barra minn hekk, l-appoġġ tekniku jista’ jingħata lil pajjiżi terzi biex jgħinu fl-isforzi tagħhom biex jistabbilixxu ftehimiet ta’ arranġamenti ta’ dħul mill-ġdid ma’ pajjiżi terzi oħra. Il-Fond għall-Ażil u l-Migrazzjoni se jippermetti li l-appoġġ f’dawn l-oqsma jiġi intensifikat. Id-disponibilità limitata tal-inċentivi għad-dispożizzjoni tal-UE biex jiżguraw il-konklużjoni u l-implimentazzjoni tal-ftehimiet ta’ riammissjoni tal-UE kif ukoll il-ħtieġa għal kooperazzjoni minn pajjiżi terzi b’mod aktar wiesa’ dwar ir-ritorn, ir-riammissjoni u r-riintegrazzjoni, kienet sa mill-bidu kwistjoni ċentrali tal-politika tal-UE fil-qasam tal-politika tar-ritorn u r-riammissjoni[27]. Għalhekk, b’konformità mal-prinċipju ta' "aktar għal aktar" kwalunkwe proposta biex tinnegozja ftehim ta’ riammissjoni għandha tkun akkumpanjata minn inċentiv adatt. F’termini aktar ġenerali, il-kwistjonijiet tar-ritorn u r-riammissjoni għandhom dejjem ikunu parti minn offerta bilanċjata u kkonsolidata tal-UE lil pajjiż terz u għandhom, fejn meħtieġ, mhux biss ikunu marbuta ma’ dispożizzjonijiet ta' mobbiltà mtejba, iżda wkoll ma' oqsma ta’ politika oħra bħalma huma l-kummerċ (inkluż modulu 4), l-intrapriża u l-industrija. L-UE għandha tkompli tenfasizza s-salvagwardja tad-drittijiet fundamentali fl-innegozzjar u l-implimentazzjoni tal-ftehimiet ta’ riammissjoni tal-UE, u tiffoka fuq il-pajjiżi tal-oriġini meta tikkunsidra direttivi ta’ negozjati ġodda, inkluż reviżjoni bir-reqqa, każ b’każ tal-valur miżjud u l-ħtieġa ta’ negozjati dwar ir-riammissjoni ta’ ċittadini ta’ pajjiżi terzi u persuni mingħajr Stat fuq il-bażi ta’ evalwazzjoni ġeografika u r-riskji tal-migrazzjoni irregolari ta’ tranżitu kif ukoll waqt li toffri inċentivi xierqa. 5.1.6 Il-migrazzjoni bħala fenomenu globali Il-migrazzjoni hija fenomenu globali u kumplessa. Migrazzjoni ġestita tajjeb jeħtieġ li jitqies bħala assi li tista’ ġġib il-prosperità u t-tkabbir ekonomiku. Għandha ssir enfasi fuq il-ħtieġa li jkun hemm benefiċċju mill-opportunitajiet konsiderevoli li qed toffri mobbiltà tal-bnedmin. B’mod parallel, sabiex jiġu indirizzati b’mod effettiv l-isfidi li l-fenomenu tal-migrazzjoni qed joħloq, il-politiki jeħtieġ li jindirizzaw il-kawżi prinċipali tal-migrazzjoni, inter alia l-bidla politika u l-instabbiltà, id-differenzi li qed jikbru fil-prosperità u t-tibdil fil-klima. L-integrazzjoni ta’ aspetti tal-politika barranija fil-politika tal-migrazzjoni tal-UE u l-iżgurar ta' rabtiet bejn id-dimensjonijiet esterni u interni huma vitali. Kwistjonijiet tal-Affarijiet Interni jeħtieġ li jiġu inkorporati fil-politika estera ġenerali tal-UE fid-dawl tal-iffaċilitar djalogi u kooperazzjoni msaħħa ma’ pajjiżi terzi. F’dan ir-rigward, il-koperazzjoni u l-koordinazzjoni fost id-diversi partijiet interessati għandhom jiġu mkattra. Il-vantaġġi offruti minn ħarsa ġenerali tas-SEAE tar-relazzjonijiet esterni ġenerali tal-UE u l-kontribut possibbli tad-Delegazzjonijiet tal-UE għandhom jiġu sfruttati (ara t-taqsima 5.2.1). 5.2. Il-modalitajiet ta’ l-implimentazzjoni 5.2.1. Ir-rwol tad-Delegazzjonijiet tal-UE L-implimentazzjoni tal-GAMM hija responsabbiltà komuni u kondiviża tal-Kummissjoni, is-Servizz Ewropew għall-Azzjoni Esterna u l-Istati Membri, b’konformità mal-kompetenzi rispettivi tagħhom kif stabbilit fit-Trattati. Id-Delegazzjonijiet tal-UE huma l-punti fokali tal-preżenza tal-UE f’pajjiżi terzi u għandhom għalhekk ikollhom rwol ċentrali, iwasslu u jikkoordinaw id-djalogu tal-UE fil-livell lokali, b’kooperazzjoni ma’ missjonijiet diplomatiċi tal-Istati Membri. Dawn għandhom ukoll rwol kruċjali meta jassumu rappreżentanza esterna tal-politika barranija tal-UE ma’ pajjiżi terzi u organizzazzjonijiet multilaterali. Barra minn hekk, huma jimmaniġġjaw l-għajnuna esterna u programmi u proġetti għall-iżvilupp. B’mod aktar ġenerali, id-Delegazzjonijiet tal-UE għandhom ikunu aktar involuti f’analiżi u rappurtar dwar l-iżviluppi relatati mal-ażil u l-migrazzjoni tal-pajjiż li huma akkreditati fih, sabiex tiġi ffaċilitata t-tkomplija tal-implimentazzjoni u l-iżvilupp ulterjuri tal-GAMM. Ir-rwol tagħhom huwa kruċjali biex jiżgura t-tisħiħ tad-djalogu u l-kooperazzjoni fil-livell lokali u biex jiżgura li l-azzjonijiet ikunu f’konformità mal-politika estera ġenerali tal-UE u l-prijoritajiet ta’ kooperazzjoni esterna. 5.2.2. L-impenn u l-parteċipazzjoni sħiħa tal-Istati Membri Il-miżuri li jaqgħu taħt il-GAMM huma promossi u mwettqa kemm l-istituzzjonijiet tal-UE kif ukoll mill-Istati Membri. Madankollu, sabiex jintlaħaq il-potenzjal sħiħ offrut mill-qafas tal-GAMM u, b’mod partikolari, biex jiġu żgurati l-viżibbiltà, is-sostenibbiltà u effettività ta’ azzjonijiet relatati mal-GAMM, l-involviment attiv tal-Istati Membri huwa ta’ importanza kbira. In-natura li ma torbotx u flessibbli tal-GAMM hija waħda mill-vantaġġi tal-qafas, li tippermetti lill-Istati Membri jikkooperaw (sa diversi gradi) fuq xogħol f’pajjiżi jew reġjuni fejn dawn għandhom għarfien partikolari. Madankollu, din il-flessibbiltà hija wkoll il-problema tal-approċċ, peress li f’xi każijiet tagħmilha diffiċli biex tiġi żgurata offerta bilanċjata u kompluta mill-UE lil pajjiżi terzi, pereżempju f’konnessjoni ma’ MP. Barra minn hekk, hemm differenzi sinifikanti bejn il-livelli ta’ parteċipazzjoni tal-Istati Membri f’oqfsa ta’ kooperazzjoni varji. Pereżempju ħames Stati Membri ma jipparteċipaw f'ebda wieħed mill-MPs konklużi sa issa. Il-maġġoranza ta’ Stati Membri li jipparteċipaw fis-sħubijiet għall-mobilità għadhom ma għamlux kontribuzzjoni finanzjarja għall-implimentazzjoni tagħhom. F’dan il-kuntest, huwa neċessarju li jiġi kkunsidrat u diskuss kif jiġi żgurat li l-UE u l-Istati Membri tagħha jistgħu jkomplu joffru sħubiji ġenwini u bbilanċjati lil pajjiżi terzi. Se jkun meħtieġ li jintużaw diversi saħħiet, kapaċitajiet, sorsi ta’ finanzjament, kompetenzi u relazzjonijiet tal-istituzzjonijiet tal-UE u l-SM. L-Istati Membri huma mħeġġa jintensifikaw l-isforzi tagħhom biex jikkontribwixxu għal MPs kemm f'termini finanzjarjikif ukoll permezz ta’ inizjattivi oħra bħal miżuri regolatorji jew leġiżlattivi. 5.2.3. Il-finanzjament tal-GAMM Finanzjament tal-GAMM taħt l-MFF 2007-13 ġie żgurat primarjament taħt l-istrumenti ta’ kooperazzjoni esterni tal-UE. B’mod partikolari, il-Programm Tematiku għall-Migrazzjoni u l-Ażil ikkontribwixxa b’mod sinifikanti lejn l-implimentazzjoni tal-MPs, id-djalogi reġjonali u l-RPPs. Programmi Tematiċi oħra tal-Istrument ta’ Kooperazzjoni għall-Iżvilupp (DCI) tal-UE u l-Istrument tal-UE għall-Istabbiltà taw il-kontribut tagħhom ukoll. Il-migrazzjoni hija wkoll dejjem iżjed indirizzata bħala tema ta’ prijorità taħt strumenti ta’ kooperazzjoni ġeografika tal-UE. Pereżempju, aktar minn EUR 90 miljun ta’ għajnuna relatata mal-migrazzjoni ġiet imwiegħda taħt strumenti ta’ kooperazzjoni bilaterali u reġjonali fl-2012 biss, li tkopri 25 pajjiż. Taħt l-MFF il-ġdid, il-Kummissjoni se tkompli tagħmel riżorsi finanzjarji disponibbli għall-implimentazzjoni tal-GAMM, inkluż taħt il-komponent estern tal-fondi l-ġodda għall-Affarijiet Interni. Strumenti ta’ kooperazzjoni tal-iżvilupp ġdida tal-UE se jkomplu jipprovdu appoġġ taħt iż-żewġ strumenti ġeografiċi (Strument għal qabel l-Adeżjoni; Strument Ewropew tal-Viċinat; l-Istrument ta’ Kooperazzjoni għall-Iżvilupp; Fond Ewropew għall-Iżvilupp) u dawk tematiċi (b’mod partikolari l-komponent tal-migrazzjoni u l-ażil fi ħdan il-Programm dwar il-Beni u l-Isfidi Pubbliċi gGobali tal-Istrument ta’ Kooperazzjoni għall-Iżvilupp). Finanzjament taħt dawn l-istrumenti huwa pprogrammat b’konformità mal-impenji tal-UE dwar l-effikaċja tal-għajnuna u l-attenzjoni xierqa għall-ħtiġijiet u l-prijoritajiet tal-pajjiżi msieħba. Barra minn hekk, l-Istrument ta’ Sħubija futur se jippermetti wkoll il-finanzjament ta’ kooperazzjoni dwar il-migrazzjoni ma’ pajjiżi bi dħul għoli u msieħba strateġiċi ewlenin bħall-Indja u ċ-Ċina. Minbarra l-istrumenti ta’ għajnuna esterna, ser jiġi provdut finanzjament taħt il-komponent estern tal-fondi l-ġodda tal-Affarijiet Interni, l-Ażil, il-Fond għall-Migrazzjoni u l-Integrazzjoni u l-Fond għas-Sigurtà Interna. Dawn il-fondi madankollu primarjament se jiffokaw fuq inizjattivi li mhumiex orjentati lejn l-iżvilupp u jiffukaw primarjament fuq aspetti esterni ta’ implimentazzjoni tal-linji ta’ politika interni tal-UE, inkluż f’oqsma bħar-ritorn u r-riammissjoni ta’ migranti irregolari. L-SM huma mħeġġa jżidu l-kontribuzzjoni finanzjarja tagħhom għall-implimentazzjoni tal-GAMM. 5.3. Il-prijoritizzazzjoni ġeografika Mill-2012, il-qafas u l-metodoloġija tal-GAMM jiġu applikati globalment mal-pajjiżi terzi rilevanti kollha. Dan jippermetti biżżejjed flessibbiltà biex jiġu żviluppati prijoritajiet xierqa skont il-bżonn, u li jitfassal l-impenn tal-UE mal-pajjiżi msieħba b’mod xieraq skont il-politika barranija eżisteni kif ukoll il-prijoritajiet għall-migrazzjoni u l-ażil. Il-prinċipju tal-bilanċ ġeografiku jibqa’ kriterju adegwat, li madankollu għandu jiġi interpretat bi flessibilità fid-dawl ta’ interess strateġiku tal-UE definit b’mod ċar. Kriterji rilevanti oħra għadhom (1) interess strateġiku ta’ pajjiż terz fir-rigward tal-oqsma tematiċi tal-GAMM kollha, partikolarment il-livell ta’ pressjoni migratorja kif ukoll ir-rijammissjoni u kwistjonijiet ta’ mobilità, (2) ir-relazzjonijiet politiċi b'mod ġenerali ma’ pajjiż terz inkluż il-ħarsien tad-drittijiet tal-bniedem u aspetti ġenerali (il-kummerċ, l-iżvilupp, is-sigurtà, it-turiżmu eċċ.), (3) wirja ta' interess minn – u kapaċità istituzzjonali ta' – pajjiż terz li jikkoopera, u (4) viżjoni ċara dwar l-eżiti u r-riżultati mistennija. F’dan il-kuntest, se jkun kruċjali biex isir l-aħjar użu tar-riżorsi skarsi, li jirrikjedi l-iffissar ta’ prijoritajiet ċari, koordinazzjoni aħjar u aktar iffukar fuq l-azzjonijiet tagħna. Proposti dwar prijoritajiet tal-GAMM futuri huma inklużi fl-Annessi. 6. Konklużjoni Dan ir-rapport juri li fl-2012 u fl-2013 saru passi importanti lejn politika tal-ażil u l-migrazzjoni esterna aktar ikkonsolidatau koerenti. Sar progress sinifikanti f’termini ta’ tisħiħ tar-relazzjonijiet politiċi ma’ pajjiżi u reġjuni terzi, eż. pajjiżi tan-Nofsinhar tal-Mediterran, u l-pajjiżi tas-Sħubija tal-Lvant. Ittieħdu wkoll azzjonijiet li jikkontribwixxu għal riformi istituzzjonali u leġiżlattivi u l-bini tal-kapaċità fil-pajjiżi msieħba. B’mod partikolari l-MPs taw prova ta’ qafas bilaterali sofistikat biex jindirizza kwistjonijiet ta’ migrazzjoni u ażil b’mod li jagħmel il-kooperazzjoni ta' benefiċċju reċiproku. Iżda jeħtieġ li jsir aktar xogħol biex jittejjbu l-oqfsa, inizjattivi u għodod eżistenti. Pereżempju, se jkun meħtieġ li tingħata ħarsa lejn ċerti proċessi ta’ djalogu eżistenti, biex isiru aktar effettivi, operattivi u bbilanċjati fir-rigward tal-prijoritajiet tematiċi. Il-GAMM għadu qafas effiċjenti biex jimpenja pajjiżi terzi u reġjuni fi djalogu politiku u kooperazzjoni operazzjonali. Il-Kummissjoni se tkompli taqdi r-rwol tagħha fl-implimentazzjoni tal-GAMM u permezz ta’ dan tieħu passi lejn azzjoni esterna tal-UE aktar b’saħħitha u iktar koeżiva. Madankollu, huwa importanti li jiġi enfasizzat li l-GAMM jiddependi fuq il-parteċipazzjoni attiva tal-partijiet interessati kollha skont il-ħtiġijiet u l-prijoritajiet tagħhom. Il-bini ta’ sħubiji b’saħħithom u mill-qrib ma’ pajjiżi terzi, ibbażati fuq il-fiduċja reċiproka u interessi kondiviżi, jieħdu ż-żmien, l-impenn u perseveranza – u d-determinazzjoni ta’ atturi tal-UE u l-SM biex jaqdu rwoli leġittimi tagħhom b’mod attiv. Hekk kif il-politika tal-migrazzjoni esterna u l-ażil jiksbu aktar importanza, it-tisħiħ tal-kooperazzjoni bejn l-Istati Membri, is-SEAE, l-aġenziji tal-UE u l-Kummissjoni se jkunu fundamentali għall-implimentazzjoni b’suċċess tal-politiki tagħna. [1] COM(2011) 743. [2] Dokument tal-Kunsill 9417/12 [3] Il-Kummissjoni ppreżentat ir-raba' rapport ta' monitoraġġ wara l-liberalizzazzjoni tal-viża fit-28 ta’ Novembru 2013 (COM(2013) 836) [4] Din in-nominazzjoni hija mingħajr preġudizzju għall-pożizzjonijiet dwar l-istatus, u hija konformi ma’ UNSCR 1244/1999 u l-Opinjoni tal-QIĠ dwar id-dikjarazzjoni għall-indipendenza tal-Kosovo. [5] Dokument tal-Kunsill 11579/12 [6] COM(2013) 807. [7] Il-proposta għal regolament tal-Parlament Ewropew u tal-Kunsill li temenda r-Regolament (KE) Nru 539/2001 telenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk iċ-ċittadini li huma eżentati minn dik il-ħtieġa (COM(2013) 853) [8] Pereżempju, l-aħħar rapport ta’ progress tal-15 ta’ Novembru 2013 wera li l-Ukraina għamlet progress sostanzjali fir-rigward tal-miżuri leġiżlattivi (COM(2013) 809) [9] Dokument tal-Kunsill tal-Ewropa 217/13 [10] COM(2013) 869. [11] Matul l-2012 u l-2013, l-Alġerija irrifjutat li tiftaħ negozjati mal-UE dwar ftehim ta’ riammissjoni mill-ġdid [12] Id-direttivi ta' negozjar ġew adottati mill-Kunsill fil-5 ta' Diċembru 2013 [13] Il-GFMD hija inizjattiva li ħarġet wara l-ewwel Djalogu ta’ Livell Għoli tan-NU fl-2006, li għandu l-għan li jindirizza r-rabta bejn il-migrazzjoni u l-iżvilupp b’modi prattiċi u orjentati lejn l-azzjoni. Huwa proċess informali u li ma jorbotx, volontarju u mmexxi mill-gvern. [14] Id-djalogu ma jindirizzax kwistjonijiet relatati mal-viżi u r-riammissjoni, li huma ttrattati f’kumitati konġunti stabbiliti taħt il-ftehimiet dwar il-faċilitazzjoni tal-viża u tar-riammissjoni bejn l-UE u r-Russja. [15] COM(2013) 923. [16] F’dan ir-rapport “viża” tirreferi għal żjarat qosra maħsuba għal soġġorni ta’ mhux aktar minn 90 jum f’kull perjodu ta’ 180 jum [17] Id-Deċiżjoni 3/CP.18 FCCC/CP/2012/8/Add.1 [18] Għandu jiġi innutat li fit-18 ta’ Novembru 2011 il-Kummissjoni nediet il-portal tal-UE dwar l-immigrazzjoni, li joffri informazzjoni prattika lin-nies meta wieħed iqis li jemigra lejn xi Stat Membru. Dan is-sit web tnieda bl-Ingliż u bil-Franċiż. Fl-2013 ġew miżjuda verżjonijiet bl-Ispanjol u l-Għarbi u, mill-2014, se tkun disponibbli wkoll verżjoni Portugiża. Ara http://ec.europa.eu/immigration [19] COM(2013) 869. [20] 4930 refuġjat ġew risistematizzati minn 12-il Stat Membru tal-UE, jiġifieri r-Repubblika Ċeka, id-Danimarka, il-Ġermanja, l-Irlanda, Spanja, Franza, il-Litwanja, l-Olanda, il-Portugall, il-Finlandja, l-Isvezja, ir-Renju Unit (Sors EUROSTAT) [21] Il-Kummissjoni tikkofinanzja 60%, EUR 1,5 miljun) [22] Dokument tal-Kunsill 11855/12 [23] COM(2012) 286. [24] COM(2013) 292. [25] Dawn is-sejbiet kienu wkoll skont ir-rakkomandazzjonijiet ta' Dokument ta’ Ħidma tal-Persunal tal-Kummissjoni dwar “It-tibdil fil-Klima, id-Degradazzjoni Ambjentali u l-Migrazzjoni” (SWD(2013) 138), adottat fis-16 ta’ April 2013 bħala parti mill-istrateġija tal-UE dwar l-Adattament għat-Tibdil fil-Klima [26] SWD(2013) 456 [27] Ara pereżempju l-evalwazzjoni tal-2011 tal-Kummissjoni tal-ftehim dwar ir-riammissjoni (COM(2011)76) ANNESS I – Is-Sħubijiet tal-Mobilità – || Konkluż || Diskussjonijiet pendenti || Biex jiġu kkunsidrati għall-2014 || Biex jiġu kkunsidrati ladarba ċ-ċirkostanzi jippermettu L-Alġerija || || || || X L-Eġittu || || || || X Il-Libja || || || || X Il-Marokk || X || || || It-Tuneżija || X || || || Il-Ġordan || || X || || Il-Lebanon || || || || X Is-Sirja || || || || X L-Armenja || X || || || L-Ażerbajġan || X || || || Il-Bjelorussja || || || X || Il-Ġeorġja || X || || || Il-Moldova || X || || || L-Ukraina || || || || X Il-Kap Verde || X || || || Il-pajjiżi kandidati għall-MP li ġejjin jistgħu jiġu kkunsidrati: L-Alġerija: Fil-kuntest tan-negozjati li għaddejjin dwar Pjan ta' Azzjoni ġdid tal-Politika Ewropea tal-Viċinat, l-Alġerija esprimiet l-interess tagħha biex tibda djalogu dwar il-Migrazzjoni, il-Mobbiltà u s-Sigurtà, bil-għan li possibbilment tidħol f’kooperazzjoni strutturata fil-qasam tal-migrazzjoni tal-UE. Skont r-rieda tal-Alġerija biex tiftaħ negozjati mal-UE dwar ftehim ta’ riammissjoni, qafas bħal dan jista’ jkun MP. L-Ukraina: Il-koperazzjoni dwar il-migrazzjoni u l-mobbiltà ma’ dan il-pajjiż huwa diġà partikolarment avvanzat, inkluż fil-kuntest ta’ djalogu dwar il-viża bejn l-UE u l-Ukraina, u minn naħa tagħha l-Ukraina għadha ma esprimietx interess fl-istabbiliment ta’ MP mal-UE. Madankollu, din l-alternattiva tista’ titqies fix-xhur li ġejjin, skont l-iżviluppi fil-pajjiż. Il-Bjelorussja: Minkejja r-relazzjonijiet politiċi kumplessi bejn l-UE u l-Bjelorussja minħabba, fost l-oħrajn, kwistjonijiet ta’ drittijiet umani, oqsma ta’ kooperazzjoni jeżistu u jistgħu jiffurmaw il-bażi ta’ djalogu tal-futur, pereżempju t-traffikar tal-bnedmin, il-ġestjoni tal-fruntieri u l-ażil. Barra minn hekk, bosta kwistjonijiet ta’ tħassib għall-Bjelorussja jistgħu jiġu indirizzati permezz tal-qafas tal-GAMM. Matul is-Summit tas-Sħubija tal-Lvant ta’ Vilnius il-Bjelorussja indikat li hija lesta li tibda negozjati għal ftehimiet dwar il-faċilitazzjoni tal-viża u r-riammissjoni. Kontra dan l-isfond l-istabbiliment ta’ MP jista' jiġi kkunsidrat. Il-Parlament Ewropew f’rakkomandazzjoni tat-12 ta’ Settembru 2013 dwar il-politika tal-UE lejn il-Bjelorussja[1], ħeġġet it-tnedija ta’ MP bejn l-UE u l-Bjelorussja. ANNESS II – Aġendi Komuni għall-Migrazzjoni u l-Mobbiltà – || Konkluż || Diskussjonijiet pendenti || Biex jiġu kkunsidrati għall-2014 || Biex jiġu kkunsidrati ladarba ċ-ċirkostanzi jippermettu Iċ-Ċina || || || || X L-Indja || || X || || L-Indoneżja || || || X || In-Niġerja || || X || || L-Afrika t’Isfel || || || X || Il-Gana || || || || X Il-Każakistan || || || X || Il-Brażil || || || X || L-għadd ta’ pajjiżi li jikkwalifikaw għall-CAMM fil-prinċipju huwa ħafna ikbar minn dawk għal MP, u l-prijoritizzazzjoni hija aktar kumplikata. Kandidati potenzjali jinkludu l-imsieħba strateġiċi tal-UE, kif ukoll sħab li jirrappreżentaw interess speċifiku tal-UE f’xi wieħed mill-erba’ prijoritajiet tematiċi tal-GAMM. L-għażla ta’ msieħba tal-CAMM ta' prijorità għandha tkun ggwidata minn konsiderazzjonijiet u prijorità u fattibiltà politiċi u ekonomiċi, kif ukoll il-possibbiltajiet u l-limitazzjonijiet f’termini ta’ riżorsi finanzjarji u umani. Minn din il-perspettiva, kooperazzjoni bilaterali għandha tiġi segwita ma’ pajjiżi ta’ interess tal-UE f’termini tal-iżgurar tat-tkabbir ekonomiku. Barra minn hekk, f’konformità mal-Konklużjonijiet tal-Kunsill dwar il-GAMM tad-29 ta’ Mejju 2012, għandha tingħata prijorità lil pajjiżi strateġikament importanti tul ir-rotot migratorji u pajjiżi ta’ oriġini u tranżitu, b’mod partikolari pajjiżi li għandhom l-istess interessi ma’ u huma lesti li jidħlu f’impenji reċiproċi mal-UE u l-SM tagħha. Il-pajjiżi kandidati għall-CAMM li ġejjin jistgħu jiġu kkunsidrati: Iċ-Ċina: L-UE għandha interess ddikjarata biex tiżdied il-kooperazzjoni maċ-Ċina fil-qasam tar-ritorn u l-mobilità. L-istabbiliment ta’ CAMM ikompli jiffaċilita u jistrutta d-djalogu, u jipprovdi pjattaforma għal koperazzjoni konkreta u ferm meħtieġa dwar ta' migrazzjoni u ta’ mobilità. Mal-iżvilupp ekonomiku, iċ-Ċina qed issir dejjem aktar destinazzjoni importanti għal migranti (regolari u irregolari) u qed taffaċċja sfidi sinifikanti fit-tfassil tat-tweġibiet legiżlattivi u ta' politika. Dan jipprovdi bażi ta' potenzjal għal skambju u kooperazzjoni mal-UE, anke lil hinn minn kwistjonijiet topiċi tal-viża u l-ammissjoni mill-ġdid. L-Indoneżja: L-Indoneżja hija pajjiż prijoritarju tal-UE identifikat mid-daqs tiegħu, id-demografija, l-ekonomija u r-relevanza ġeopolitika. L-Indoneżja tidħol sew fi ħdan id-diskors emerġenti dwar il-kunsiderazzjoni tal-politiki tal-migrazzjoni u l-mobilità bħala mezz biex tixpruna t-tkabbir ekonomiku. Huwa meħtieġ li tiġi fformulata tweġiba għall-mistoqsijiet u t-talbiet tal-Indonezja fir-rigward tal-istatus tal-viża tagħha ta' Schengen, u li jsir involviment fi skambju strutturat u rilevanti ta’ informazzjoni f’dan ir-rigward. Il-CAMM jipprovdi qafas xieraq ta’ esplorazzjoni ta’ tali kwistjonijiet konkreti, filwaqt li jipprovdi pjattaforma ġenerali ta’ skambju politiku sinifikanti u żvilupp immirat ta' proġetti u azzjonijiet oħra. L-Afrika t'Isfel: Ma’ dan il-pajjiż diġà hemm djalogi lokali dwar il-migrazzjoni u hemm skop għal aktar tisħiħ ta’ din il-kooperazzjoni. L-Afrika t’Isfel għandha xi karatteristika komuni mas-sitwazzjoni tal-UE. Fil-fatt, l-Afrika t’Isfel hija l-pajjiż destinatarju prinċipali għal ħaddiema u għal dawk li jfittxu l-ażil li joriġinaw minn Stati ġirien. Din is-sitwazzjoni tagħti lok għal domanda tal-Afrika t’Isfel għal skambju tal-aħjar prattiki, bil-għan li ssaħħaħ l-kapaċità tagħha biex tamministra dawn il-flussi. Din jista’ jiffoka eż. fuq tisħiħ tal-mobilità għal ċerti kategoriji ta’ vjaġġaturi, u tisħiħ tal-kapaċitajiet tal-pajjiż fl-oqsma tal-ġestjoni tal-migrazzjoni tax-xogħol u tal-protezzjoni internazzjonali. Il-Gana: Dan il-pajjiż kien diġà offrut ‘MP tal-ewwel ġenerazzjoni u jipproduċi pressjoni migratorja sinifikanti fuq l-UE. Hemm ukoll lok sinifikanti għal kooperazzjoni dwar kwistjonijiet ta’ migrazzjoni u żvilupp hekk kif il-pajjiż dejjem qed issir ċentru għall-migrazzjoni reġjonali u jirrikonoxxi l-importanza tal-migrazzjoni fl-aġenda tal-iżvilupp tiegħu. L-għażla tat-twaqqif ta’ CAMM kienet diġà ġiet proposta mal-awtoritajiet tal-Gana fl-2012, iżda ma waslet ebda risposta pożittiva minn dakinhar. Il-pajjiż jinżamm f’din it-tabella ‘p.m.’, iżda ebda intervent proattiv tal-UE ma huwa rakkomandat. Il-Każakistan: Il-Każakistan huwa sieħeb ta’ importanza ewlenija għall-UE fl-Asja Ċentrali. L-UE hija ħerqana li ssaħħaħ il-kooperazzjoni u l-kuntatti tagħha mal-Każakistan permezz tan-negozjar ta' FSK ġdid imsaħħaħ. L-UE hi wkoll ħerqana li tippromwovi l-iskambji u ttejjeb il-kuntatti fost in-nies bejn il-Każakstan u l-UE, permezz ta’ programmi differenti, li għalihom il-mobilità tal-persuni hi element importanti. Il-Każakstan kemm-il darba uriet interess għal aktar avvanz tal-kooperazzjoni dwar kwistjonijiet ta’ migrazzjoni. Il-Brażil: Kooperazzjoni bilaterali mtejba mal-Brażil toffri opportunitajiet għaż-żewġ partijiet. Fil-qafas tas-Sħubija Strateġika bejn l-Unjoni Ewropea u l-Brażil iż-żewġ naħat qablu li jżidu l-kooperazzjoni dwar kwistjonijiet ekonomiċi, inklużi l-kompetittività u l-investiment. Għal dan l-għan, l-UE u l-Brażil qed jiffinalizzaw Pjan ta’ Azzjoni li jinkludi azzjonijiet li jimmiraw li jiffaċilitaw il-mobbiltà ta’ riċerkaturi, studenti u intraprendituri bejn il-Brażil u l-UE. Il-Brażil huwa inkluż fil-lista ta’ prijorità pajjiżi li magħhom l-UE għandha tiżviluppa sħubijiet aktar konkreti u tidentifika oqsma speċifiċi ta’ kooperazzjoni dwar it-traffikar tal-bnedmin. Il-Brażil attwalment qed jirrevedi l-leġiżlazzjoni tiegħu dwar il-migrazzjoni fl-istess ħin li x-xejriet fl-immigrazzjoni bejn dan il-pajjiż u l-UE qed jinbidlu li jipprovdu mument interessanti partikolari għall-kooperazzjoni msaħħa. Xi kultant, approċċ reġjonali jiżgura użu aktar effettiv ta’ riżorsi u riżultati ta’ politika aħjar b’mod sinifikanti minn dak li jkun possibbli permezz ta’ djalogu bilaterali u kooperazzjoni. F’dan il-kuntest, is-Sħubija tar-Rotta tal-Ħarir għall-Migrazzjoni li għadha kemm twaqqfet għandha potenzjal għal djalogu u kooperazzjoni msaħħa dwar l-immaniġġjar tal-flussi migratorji, ma’ numru ta’ pajjiżi importanti ta’ oriġini u ta’ tranżitu, inkluż l-Iran u l-Pakistan, għaliex il-kooperazzjoni ma’ dawn il-pajjiżi għandha titħaffef fi ħdan approċċ reġjonali. Bl-istess mod, aktar milli ssaħħaħ il-koperazzjoni bilaterali ma’ pajjiżi tal-Afrika tal-Lvant individwali, eż. il-Kenja li qed tospita għadd kbir ta’ refuġjati, l-istabbiliment ta’ proċess ta’ djalogu reġjonali fi ħdan il-qafas tad-djalogu bejn l-UE u l-Afrika ma’ pajjiżi tul ir-rotta migratorja tal-Afrika tal-Lvant tidher aktar fattibbli għalissa minħabba movimenti li jinbidlu b'mod irregolari fir-reġjun, u l-ħtieġa li jipprevjenu u jiġġieldu l-kuntrabandu tal-migranti u t-traffikar tal-bnedmin mill-Qarn tal-Afrika b’mod komprensiv u effiċjenti. [1] Dokument tal-Parlament Ewropew 2013/2036